Operasi APT40 : Bagaimana Agensi Risikan China 'Godam' Kerajaan Malaysia

Pada tahun 2013, laman sesawang Wired menerbitkan sebuah artikel berkenaan satu kumpulan penggodam yang dipercayai berhubung kait dengan kerajaan China.

Kumpulan yang dikenali sebagai APT1 merupakan sebahagian daripada unit 61398, salah sebuah unit alam angkatan tentera People Liberation Army atau PLA. Dalam insiden godaman yang ditemui, dilaporkan kumpulan APT1 berjaya memuat turun beratus tera-bait data melibatkan lebih 100 syarikat di Amerika Syarikat.

Penemuan kesan-kesan pencerobohan itu membuktikan wujud unit tersebut yang selama ini hanya dikatakan khabar angin. Bagaimanapun, laporan itu hanya menyentuh permukaan gerakan ini. Apabila diselami dengan lebih mendalam, didapati jaringan rangkaian mereka sebenarnya jauh lebih besar daripada sangkaan kita melibatkan usaha China menguasai dunia.

Turut dikenali dengan bermacam gelaran lain seperti Comment Crew, Comment Panda, GIF89a dan Byzantine Candor, kumpulan APT1 mula menjadi sebutan selepas kerajaan Amerika Syarikat mengeluarkan notis penangkapan kepada 5 orang pegawai kanan unit tersebut, dibuktikan menceroboh masuk rangkaian komputer di negara itu.

Hasil daripada pengesanan jejak yang dilakukan, penyiasat berjaya mengenalpasti lokasi mereka beroperasi. Unit 61398 dilaporkan beroperasi daripada sebuah menara setinggi 12 tingkat terletak di Shanghai dalam kawasan awam. Itu adalah kali pertama unit itu berjaya dijejaki kedudukannya selepas lebih 10 tahun penyiasat melakukan operasi sejak 2002.

Selepas kejayaan mengenalpasti individu dan lokasi di sebalik APT1, siasatan yang lebih mendalam turut mendapati APT1 bukanlah satu-satunya unit yang ada. Wujud unit APT2 atau 'Putter Panda', pecahan daripada Unit 61486 PLA yang bertugas khas untuk mencuri data daripada agensi penyelidikan angkasa Amerika Syarikat.

Kumpulan APT3 merupakan kumpulan perang digital yang dikenali dengan nama 'Gothic Panda', diberikan tugas khas menyelongkar dan menyerang rangkai komputer milik agensi keselamatan Amerika Syarikat, National Services Agency (NSA). APT3 telah berjaya memuat turun senjata cacing digital milik NSA yang dikenali sebagai 'EternalRomance', yang telah dibangunkan sebagai senjata digital yang berkemampuan menyerang komputer menggunakan sistem operasi Windows 10.

Nak cerita satu per satu tentang kumpulan dan unit mereka agak panjang. Jadi mari kita terus kepada fokus utama artikel ini - kumpulan APT40 yang dipertanggungjawabkan menyerang dan mengawasi negara kita.

Pada bulan Mac tahun 2019, agensi sekuriti digital FireEye melaporkan tentang kewujudan satu unit dilabelkan sebagai APT40,dipercayai ditugaskan khas untuk membantu mempercepatkan proses usaha modernisasi lautan kerajaan China.

APT40 dikatakan bertanggungjawab untuk mensasarkan serangan serta menggodam mana-mana badan atau agensi yang terlibat dalam kejuruteraan, pengangkutan serta pertahanan yang berkisar kepada sektor maritim, bermula sekitar tahun 2016.

Kajian FireEye juga menunjukkan negara-negara yang dijadikan sasaran kumpulan APT40 adalah negara-negara penyokong usaha BRI atau Belt Road Initiative China seperti Kemboja, Belgium, Jerman, Filipina, Arab Saudi, Norway dan tak lupa juga Malaysia.

Dalam satu insiden bulan Disember tahun 2016, kapal laut PLA telah pun merampas sebuah jentera dron selaman tiada pemandu (UUV) milik angkatan tentera laut Amerika Syarikat, di sebuah lokasi yang terletak tidak jauh daripada Pelabuhan Teluk Subic di Filipina. UUV itu dipercayai dirampas agar dapat dilakukan kajian ke atasnya, bagi membolehkan APT40 memahami teknologi disebalik rekaan UUV tersebut.

Berdepan kritikan atas apa yang berlaku, kerajaan China menyifatkan tindakan Amerika Syarikat menghantar UUV khasnya ke kawasan-kawasan lautan di mana tuntutan sedang dilakukan China, merupakan satu bentuk pencerobohan yang tidak patut berlaku.Sedangkan kawasan perairan itu milik Filipina.

Insiden itu walaupun kelihatan kecil, sebenarnya berkait besar dengan usaha kerajaan China dalam tempoh kebelakangan ini. Tentera China dilaporkan sedang berusaha membangunkan dron menyelam di lautan dalam skala besar-besaran yang akan dilengkapi teknologi termoden.

Ini berkait dengan satu usaha terbesar China melalui pemasangan sistem yang diberikan gelaran 'Tembok Besar Lautan China' di mana China mahu mewujudkan jaringan pengesan menggunakan teknologi sensor dan dron menyelam tanpa pemandu, yang mampu mengenalpasti pergerakan kapal dan kapal selam di sekitar Laut China Selatan - agar mereka boleh memantau sebarang bentuk navigasi di kawasan perairan berdekatan kita.

Dalam masa yang sama kerajaan China juga menyalurkan dana secara besar-besaran kepada 15 universiti di negara tersebut, bagi menjalankan kajian pembangunan dron UUV untuk tujuan saintifik.

Banyak pihak berpendapat selepas berkemampuan untuk membangunkan UUV sebegitu diperolehi, besar kemungkinan proses penambah baikan bagi membolehkan pertempuran, rondaan dan pengesanan kapal musuh mula akan dijadikan fokus utama pembangunan dron milik China.

Walaupun laporan FireEye dikeluarkan pada awal tahun 2019, hanya pada bulan Februari tahun 2020 pihak sekuriti tempatan MyCert yang beroperasi di bawah Agensi Sekuriti Malaysia mengesahkan kejadian serangan dilakukan APT40 telah berlaku - mensasarkan individu-individu penting dalam kerajaan kita.

MyCert tidak menamakan kerajaan China sebagai dalang, sebaliknya bersikap diplomatik menamakan kumpulan APT40 dalam rujukan yang disertakan.

APT40 dilapor menggunakan kaedah penghantaran emel penyamaran bagi mengelabui sasaran mereka. Aplikasi godaman yang disertakan dalam emel akan dihantar kepada sasaran, di mana anggota APT40 bertindak menyamar sama ada sebagai jurnalis, pelabur, ahli NGO dan juga pegawai tentera bagi melekakan pegawai kerajaan negara kita.

Tidak jelas adakah sudah berlaku perpindahan data berkaitan negara kita yang telah dipindahkan kepada tangan mereka. Apa yang kita tahu, semua serangan APT40 di Malaysia memfokuskan kepada individu-individu yang terlibat dalam sektor pengangkutan dan juga maritim.

Kami sudah melaporkan tentang tuntutan-tuntutan China ke atas kawasan perairan Laut China Selatan yang telah lama berlangsung. Namun itu tidak cukup menceritakan segala-galanya kerana rancangan China terlalu besar.

Banyak juruanalisis politik dunia berpendapat tujuan utama China berusaha mewujudkan rangkaian-rangkaian jalinan di lautan serta membangunkan teknologi rondaan laut, adalah untuk membantu mereka mencapai status yang dinamakan sebagai 'Angkatan Tentera Laut Biru' atau Blue-Water Navy - yang pada ketika ini hanya tentera Amerika Syarikat mempunyai kemampuan sedemikian rupa.

Sebuah angkatan tentera laut biru dikatakan mempunyai kapasiti untuk melakukan serangan dalam skala global, mampu beroperasi dari kawasan laut dalam yang jauh daripada daratan.

Angkatan laut biru juga mempunyai kemampuan bertempur dan bertahan di permukaan air, di dalam lautan dan di udara dengan berkesan, serta mampu melaksanakan proses pembekalan semula keperluan angkatan laut di tengah-tengah lautan tanpa perlu berpatah balik.

Visi tentera China yang dimulakan oleh Admiral Liu Huaqing pada awal era 80-an berhasrat menjadikan angkatan tentera laut China mampu menyaingi kemampuan angkatan Amerika Syarikat, sebagai sebuah angkatan tentera laut biru pada tahun 2030.

Dengan kemampuan itu, kerajaan China tidak lagi terhad kekuatan mereka kepada kawasan sekitar Laut Kuning, Laut China Selatan dan laut China Timur sahaja sebaliknya akan mula mampu menongkah lebih jauh ke Lautan Pasifik dan Lautan Hindi.

Siapa sangka visi China sebesar itu turut sama bergantung dengan kumpulan-kumpulan penggodam yang kerjanya seharian menghadap komputer, mencuri data serta emel yang turut melibatkan pegawai kerajaan negara kita.

Chinese cyber ring is targeting countries in the One Belt One Road Initiative


Apa Sebenarnya Moratorium?

Moratorium. Perkataan ini kerap disebut oleh kita dalam tempoh kebelakangan ini disebabkan oleh pemberian moratorium pembayaran automatik kepada pinjaman bank selama 6 bulan.

Malangnya wujud beberapa kelemahan yang ketara dalam pelaksanaan moratorium segera akibat penyebaran wabak Covid-19, yang pada ketika itu sedang menggila. Kita kurang penerangan tentang apa sebenarnya keperluan ditawarkan moratorium ini dan pihak bank, institusi kewangan serta kerajaan gagal memperjelaskan isu itu dengan kupasan lebih baik.

Kami tak nak perjelaskan tentang isu itu. Kami lebih gemar nak menjelaskan kepada anda - apa benda sebenarnya moratorium dan kenapa susah betul nak sebut moratorium?

Istilah 'moratorium' merupakan satu istilah yang telah lama wujud, tetapi bolehlah dikatakan baru direkodkan secara rasmi. Diambil daripada perkataan Indo-Eropah Proto 'morh' yang membawa makna 'untuk melambatkan', istilah itu berubah menjadi 'morari' dalam bahasa Latin yang membawa makna 'menangguhkan.'

Orang Latin menukarkan perkataan itu menjadi 'morarotorius' apabila digunakan dalam urusan berkaitan penangguhan bayaran proses jual beli, mewakili kebenaran yang diberikan oleh satu pihak kepada pihak lain dalam urusan mereka.

Penggunaan istilah 'moratorium' dalam zaman moden tidaklah terhad hanya kepada urusan jual beli semata-mata. Moratorium boleh digunakan dalam pelbagai konteks yang sangat am sifatnya, seperti penangguhan urusan kerja yang telah ditetapkan, penangguhan ujian yang sepatutnya dijadualkan berjalan dan sebagainya.

Ini bermakna seorang pensyarah pun boleh menawarkan moratorium kepada pelajar atas ujian kuiz yang sepatutnya berlangsung pada hari itu, ditangguhkan ke hari lain atas sebab-sebab yang dipersetujui bersama.

Penggunaan pertama kali istilah ini dalam bahasa Inggeris direkodkan pada tahun 1875 bagi mewakili urusan penangguhan bayaran hutang di antara dua pihak. Selepas itu, penggunaannya mula diperluaskan meliputi lebih banyak situasi.

Secara asasnya dalam topik perbankan dan kewangan, moratorium tidaklah boleh disamakan dengan 'grace period' atau 'tempoh penangguhan.' Ini kerana kedua-duanya mempunyai cara pelaksanaan yang berbeza.

'Grace period' merupakan tempoh yang ditawarkan oleh pihak peminjam iaitu bank untuk pembayar tidak dikenakan sebarang caj atau penalti ke atas baki pinjaman yang masih tertunggak. Banyak diamalkan dalam sistem kad kredit, tempoh penangguhan ini membolehkan seseorang menggunakan pinjaman tanpa dikenakan sebarang bentuk faedah - kebiasaannya mengikut tempoh yang telah ditetapkan bank.

Dalam urusan pembayaran pinjaman juga penulis mendapati wujud 'grace period' automatik apabila ada masanya penulis terlambat bayar 1 ke 2 hari selepas tarikh akhir. Walaupun terlajak melepasi tarikh akhir pembayaran perlu dilakukan, tidak ada sebarang caj atau penalti dikenakan ke atas akaun penulis.

Moratorium berlaku apabila pihak bank atau pemberi pinjaman membenarkan anda menangguhkan terus pembayaran dalam satu jangka masa waktu yang dipersetujui, kebiasaannya dalam tempoh yang panjang. Bagaimanapun, tempoh moratorium berjalan perlulah ditetapkan lebih awal dan faedah ke atas baki pinjaman besar kemungkinan akan tetap dikenakan.

Ada juga kes-kes tertentu di mana faedah moratorium dan tempoh penangguhan (grace period) diberikan kepada peminjam serentak.

Sebagai contoh, pinjaman PTPTN tidak memerlukan pelajar membayar pinjaman sepanjang tempoh mereka belajar. Bagi pelajar yang telah selamat menamatkan pengajian, tempoh moratorium diberikan bagi pelajar mendapatkan pekerjaan,  membolehkan mereka mendapat punca pendapatan seterusnya mula membayar hutang yang ada.

Kaedah moratorium kerap digunakan sebagai satu bentuk bantuan kewangan langsung bagi membantu peminjam menangguhkan bayaran - seterusnya mempunyai simpanan dalam menghadapi situasi mencabar.

Dalam sejarah negara kita, sudah banyak kali sebenarnya moratorium ditawarkan kepada warga Malaysia. Wabak Covid-19 merupakan kali pertama moratorium ditawarkan dalam skala sebesar ini.

Dalam bencana banjir tahun 2007 melibatkan negeri Johor dan Melaka, beberapa buah bank menawarkan moratorium pinjaman 6 bulan kepada peminjam, dengan syarat pinjaman akan distrukturkan semula. Insiden banjir di Pulau Pinang pada tahun 2017, turut sama membuka tawaran serupa kepada mangsa banjir - di mana individu yang terjejas ditawarkan penangguhan selama 6 bulan.

Ketika insiden banjir di bahagian negeri pantai timur pada tahun 2015, usaha moratorium unik diusahakan oleh Proton Holdings Sdn. Bhd pengeluar kereta nasional kita.

Proton dengan kerjasama beberapa buah bank menawarkan moratorium 6 bulan ke atas peminjam yang membeli jenama kereta Proton dengan bank terlibat.

Selain penangguhan pinjaman, moratorium juga dilaksanakan dalam pelbagai cara yang berbeza, melibatkan institusi seperti kerajaan, swasta dan pelbagai lagi.

Kerajaan Malaysia pada pada awal tahun 2013 mengumumkan moratorium penubuhan institusi pendidikan tinggi swasta yang baru, bagi melindungi sistem pendidikan negara kita yang mengalami masalah lambakan pusat pengajian tinggi. Bagaimanapun, moratorium itu hanya dikenakan pada pusat pengajian tinggi swasta tempatan - tidak melibatkan institusi luar yang mempunyai reputasi baik di peringkat antarabangsa.

Pada penghujung tahun 2017, kerajaan Malaysia mengumumkan penambahan durasi moratorium itu sehingga penghujung bulan Disember tahun 2020.

Negara kita juga pernah menjadi mangsa moratorium kerajaan Indonesia apabila kerajaan mereka mengumumkan moratorium penghantaran pekerja-pekerja pembantu rumah dari republik itu ke negara kita.

Moratorium bermula pada bulan Jun tahun 2009 sehingga bulan November tahun 2011 disebabkan kes-kes penderaan pembantu rumah Indonesi kerap dilaporkan, memaksa tindakan moratorium dilaksanakan bagi membendung masalah tersebut.

Selepas Indonesia menarik balik moratorium itu pada tahun 2011, satu kes kematian seorang pembantu rumah bernama Adelina Lisao pada tahun 2018 akibat penderaan  membuatkan kerajaan Indonesia sekali lagi mengugut negara kita dengan pelaksanaan moratorium.

Walau bagaimanapun, selepas rayuan dan perbincangan dilakukan wakil kerajaan kita bersama wakil kerajaan mereka - perkara itu tidak lagi dipanjangkan dan kerajaan Indonesia terus membenarkan pembantu rumah warga sana ke negara kita diteruskan.

Pengajarannya - kalau kita rakyat Malaysia tak nak kena moratorium dengan kerajaan Indonesia, janganlah dera pembantu rumah anda ya? Di mana nilai perikemanusiaan anda?


Sejarah Ringkas PEKIDA (Tiga Line)

Gambar hiasan : babak dari filem lu langsi lu mati

Ke mana sahaja anda pergi di seluruh Malaysia, hampir semua mengenali nama ini. Sebut sahaja Tiga Line atau nama sebenarnya iaitu Pertubuhan Kebajikan Dakwah Islamiah, pastinya 3 warna iaitu merah, hijau dan kuning bermain di minda.

Diasaskan oleh YM Ayahanda Abdul Hamid yang menetap di Batu 7 3/4 Simpang Empat, Langgar Alor Setar, Kedah, kini pertubuhan ini mempunyai ramai anggota di seluruh Malaysia.

Walaupun terkenal, namun tidak begitu ramai yang mengetahui apakah sebenarnya pertubuhan ini dan juga fungsi pertubuhan ini dalam masyarakat di Malaysia.

Dengan tujuan untuk menyatukan orang Melayu Islam yang dilihatkan goyah dan seperti berpecah-belah pada ketika itu, maka pertubuhan ini ditubuhkan.

Fahaman politik yang berbeza dikatakan punca utama kepada berlakunya perpecahan ini.

Menurut sumber, orang Melayu di Batu Pahat dan Muar  bergabung di bawah satu kumpulan bernama Gerakan Muhamadiyah, diketuai oleh Dato Panglima Kiyai Haji Mohd Salleh bin Abdul Karim.

Lebih dikenali sebagai Kiyai Salleh, beliau memimpin pertubuhan yang terhasil dengan sasaran utama iaitu menghalang orang Melayu daripada terpedaya dengan fahaman komunisi dan mengikut parti tersebut yang dipimpin oleh Chin Peng.

Antara nama-nama yang dicadangkan untuk pertubuhan ini pada mulanya termasuklah Pergerakan Muhamadiah, Pergerakan Fatiha, Pergerakan Selempang Merah, Pergerakan Fissabillilah dan PEKIMA.

Menjelang tahun 1982, PEKIDA berjaya didaftarkan sebagai sebuah pertubuhan bukan kerajaan yang sah, ketika Malaysia berada di bawah pemerintahan Tun Dr. Mahathir sebagai Perdana Menteri Malaysia ke-4.

Ia dilakukan di Sungai Petani, Kedah di bawah nama Pertubuhan Kebajikan Islamiah Darulaman.

Cuba memahami rangkaian PEKIDA, Sophie Lemiere yang merupakan seorang pengkaji dari Perancis menyentuh berkenaan dengan pertubuhan ini dalam buku suntingannya yang terbaru berjudul: "Misplaced Democarcy: Malaysian Politics and People".

Dalam bab "Gangsta & Politics in Malaysia", iluminasi.com kongsikan penemuan Sophie Lemiere berkenaan dengan PEKIDA melalui soalan-soalan lazim.

PEKIDA didakwa bermula sebagai Tentera Sabilullah, berdasarkan artikel yang diterbitkan dalam jurnal Asian Almanac pada tahun 1978. Pertubuhan ini dianggap sebagai sebuah "pertubuhan jenayah" yang menggunakan agama sebagai dasar, dan dibubarkan pada tahun berkenaan.

Selepas terbubar, pertubuhan ini dihidupkan semula oleh ahlinya sebagai PEKIDA dan Angkatan Sabilullah.

Namun selepas dikaitkan dengan parti-parti politik dan dituduh sebagai kumpulan pengganas, Angkatan Sabiullah pula dibubarkan dan kali ini oleh kerajaan.

Ada juga khabar angin mengatakan bahawa organisasi ini ditubuhkan selepas berlakunya tragedi rusuhan kaum pada 13 Mei 1969, sebagai tanda mengenang peristiwa berdarah itu.

Namun menurut Sophie, dia percaya bahawa ia cuma satu mitos.

Nama julukan Tiga Line merujuk kepada warna 3 warna rasmi logo pertubuhan bukan kerajaan (NGO) Melayu ini.

Terdapat maksud bagi setiap warna-warna ini iaitu merah yang mewakili darah atau kesetiaan, kuning iaitu raja dan juga Islam bagi warna hijau.

Dianggotai oleh individu tanpa mengira status, PEKIDAterdiri daripada rakyat Malaysia dari perinkat bawahan sehingga golongan ternama.

Mereka termasuklah ahli perniagaan, pegawai kerajaan, ahli politik dan juga pegawai tentera.

Malah, golongan artis juga tidak terlepas daripada menjadi anggota PEKIDA.

Penyertaan oleh golongan wanita agak rendah dan keanggotaan bermula seawal usia 17 tahun dan ke atas.

Ahli dan para pengikut PEKIDA yang diberi gelaran "paduka" dianggap sebagai pewaris legasi dan memiliki kelayakan yang tertentu.

Sejak tahun 2006 selepas kematian PLB (nama dirahsiakan) terdapat dakwaan bahawa berlaku krisis kepimpinan yang mana membentuk pecahan kepada kumpulan serpihan seperti geng 77 yang disebut sebagai "double seven" dan juga geng 36.

Pecahan ini mempunyai pecahan kumpulan tidak berdaftar yang menggunakan nama lain serta logo berbentuk haiwan seperti logo naga dan harimau.

Sama seperti organisasi lain, PEKIDA bermula dengan ahli biasa. Selepas ahli biasa, PEKIDA mengkategorikan ahli-ahlinya dengan pangkat-pangkat tertentu, termasuklah "abang" dan juga "ayah".

Bagi pangkat abang, terdapat 4 tahap bermula dari abang kawasan, abang cik, abang ngah dan juga abang long. Ia merujuk kepada pangkat dalam ahli keluarga yang biasa digunakan dalam masyarakat Melayu.

Di atas pangkat abang adalah kekanda, yang berada di bawah pangkat ayahanda.

Terdapat dua jenis dalam PEKIDA iaitu entiti sah yang dirujuk sebagai "putih" dan juga kumpulan samseng bawah tanah (underground) digelar sebagai "merah" (tidak sah). (Berdasarkan laporan malaysiakini)

PEKIDA mempunyai dua bentuk iaitu entiti sah dirujuk sebagai “putih” dan kumpulan samseng bawah tanah digelar “merah”.

Kementerian Dalam Negeri menyatakan bahawa terdapat dua kumpulan Melayu yang aktif iaitu pecahan daripada PEKIDA, menurut laporan Bernama.

Perkara ini didedahkan oleh kementerian ini dalam kempen pembasmian kongsi gelap pada tahun 2014.

Akan tetapi, PEKIDA menafikan hal ini dan mendakwa bahawa mereka langsung tidak mempunyai sebarang kaitan dengan aktiviti haram yang melanggar undang-undang:

"Bukan semua anggota putih aktif dengan merah, seseorang itu mungkin menjadi aktivis sesuatu NGO namun tidak mempunyai kaitan dengan samseng. Dengan kata lain, bukan semua anggota PEKIDA terlibat dalam aktiviti jenayah namun ramai juga yang melihat kepada peluang perniagaan daripada rangkaian pertubuhan ini yang luas,".


Kisah Penjualan Manusia Dalam Kompleks Beli Belah di Singapura

Status Singapura sebagai negara maju yang mempunyai tahap ekonomi yang mampan, tidak boleh kita nafikan - walaupun mungkin timbul rasa iri hati kita sebagai rakyat Malaysia yang berjiran dengannya.

Faktor gaji yang menarik turut sama mendorong rakyat kita bersusah payah setiap hari meredah kesesakan jalan, demi mendapatkan pendapatan yang lebih baik.

Mereka yang tergolong dalam kumpulan ini walaupun berdepan kesukaran- masih layak dikatakan beruntung, kerana kesusahan mereka hanyalah pada faktor masa dan tenaga.

Bagi kumpulan-kumpulan pembantu rumah warga asing yang hadir ke Singapura mencari sesuap nasi, layanan yang mereka terima sangat jauh berbeza - sehinggakan mereka pernah dibuat bukan lagi seperti manusia, tetapi ibarat barang yang sedang diniaga.

Pada bulan Jun tahun 2014, badan penyiaran Al-Jazeera melaporkan tentang kewujudan agensi-agensi pekerja pembantu rumah yang beroperasi di Bukit Timah Shopping Centre - menawarkan jualan pembantu rumah secara terbuka.

Apa yang membezakan agensi ini dengan agensi lain adalah kaedah operasi mereka.

Kedai-kedai yang disewa oleh agensi-agensi pekerjaan ini tidak segan-segan menjaja wanita-wanita asing daripada negara Filipina, Indonesia dan Myanmar ibarat barang dagangan yang akan dipilih dan dinilai oleh bakal majikan.

Kesemua agensi yang berniaga mempunyai modus operandi yang sama; mengarahkan wanita-wanita pekerja asing itu duduk menunggu pelanggan sepanjang hari tanpa melakukan apa-apa.

Bakal majikan yang hadir boleh memilih mana-mana yang mereka berkenan untuk dibawa pulang pada hari itu, sebagai pembantu rumah dengan kontrak dua tahun.

Sekiranya layanan yang mereka terima dipaparkan seperti produk tanpa mengambil peduli maruah mereka sudah patut dianggap buruk, kaedah pemasaran yang diamalkan agensi-agensi ini jauh lebih memalukan.

Apa perasaan anda jika anda diniagakan dan anda diletakkan dalam kumpulan yang diberikan diskaun tinggi? Pasti amat memalukan rasanya.

Itulah taktik pemasaran yang diguna pengelola agensi di kompleks beli belah ini, tidak malu untuk memberikan jaminan 'barang dagangan' mereka boleh ditukar pada bila-bila masa sekiranya majikan tidak berpuas hati.

Selain itu, ada juga agensi yang memberikan jaminan bahawa 'produk-produk' jualan mereka mempunyai kadar pulangan paling rendah berbanding pesaing.

Dengan hanya membayar SGD1, majikan boleh menukar pembantu rumah pilihan mereka kepada individu lain. Ini bagiadalah taktik agensi bagi meyakinkan majikan wujud tempoh jaminan yang melindungi pelaburan mereka.

Wanita-wanita malang itu juga akan dikategori dan diseterotaipkan mengikut negara asal mereka.  Pembantu rumah Filipina dikatakan lebih cerdik berbanding kumpulan lain.

Pembantu Myanmar dikatakan mempunyai sifat lemah lembut dan  perinmudah menuruttah sementara Indonesia pula malangnya dilabelkan sebagai 'kurang cerdik.'

Selepas laporan Al-Jazeera itu dikeluarkan, Kementerian Sumber Manusia Singapura pantas mengeluarkan arahan agar mana-mana bentuk etika pengiklanan yang menjatuhkan imej pekerja asing diturunkan.

Amaran itu nasib baiklah dituruti agensi-agensi yang tidak bertanggungjawab. Tindakan pantas kerajaan itu turut mendapat reaksi positif daripada agensi lain yang perniagaan mereka mula terjejas, selepas taktik pemasaran kotor itu mula menyebabkan ramai majikan tertarik dengan tawaran murah yang dibuka.

Bagaimanapun, agensi-agensi tidak bertanggungjawab  di Singapura terus mencuba kaedah lain dalam 'memasarkan' produk mereka.

Ruang tamu rekaan mula dibina dalam premis kedai dijadikan tempat di mana pembantu rumah boleh menunjukkan aksi mereka membersih.

Ada agensi menyediakan tempat letak tidur bayi, memaksa pembantu rumah yang ada memegang anak patung bayi dan berusaha menidurkannya di depan orang ramai yang lalu lalang.

Ada pembantu rumah diminta menolak kerusi roda sepanjang hari dalam premis, bagi membuktikan mereka berkemampuan menjaga warga tua.

Hasil kawalan kerajaan Singapura ke atas agensi yang terlibat berjaya mengawal taktik pemasaran jijik yang diamalkan, namun ada yang masih tidak berhenti berusaha dengan kaedah baru.

Sebuah agensi pekerja asing telah disaman pada awal tahun 2019, selepas didapati memuatnaik iklan dalam laman web Carousell pada penghujung tahun 2018.

Iklan itu memaparkan wajah malang pembantu ibarat produk, siap dengan keterangan ringkas sikap positif pembantu itu serta harga yang dikenakan.

Selepas pesanan berjaya dibuat dan wang transaksi sudah dibayar - pembantu rumah yang sudah ditempah akan dilabelkan sebagai "sudah dijual" atau 'Sold' oleh agensi terbabit.

Bagi yang sudah ditempah, mereka akan dikategorikan sebagai 'sudah ditempah.' Yang baru hadir? Diletakkan di bawah kategori 'New' atau baru, sama seperti barangan biasa.

Pekerja syarikat agensi SRC Recruitment bernama Erleena Mohd. Ali mengaku salah atas semua tuduhan memuatnaik iklan tersebut dengan kebenaran majikannya pada pertengahan tahun 2019. Hasil tindakannya, Erleena didenda RM61,2000 dan majikannya pula didenda RM238,000 atas 45 kesalahan.

Agensi tersebut telah pun ditarik balik lesen perniagaan mereka. Tidak diketahui apa nasib Erleena serta pekerja-pekerja asing yang telah berjaya dijual melalui urusniaga dalam talian.


Kes Pembunuhan Miss Malaysia Yang Menjadi Misteri Selama 40 Tahun :Jean Perera Sinnappa

Membunuh adalah salah satu jenayah yang dikenakan hukuman paling berat, iaitu juga dengan kematian.

Apatah lagi jika seseorang itu mengambil nyawa orang tersayang, yang mana dilihatkan sebagai satu jenayah mengerikan dan biasanya didorong oleh emosi yang sangat dalam dan terganggu.

Di antara kes-kes bunuh di Malaysia, terdapat satu kes yang masih belum terungkai dan kekal misteri walaupun menjangkaui tempoh 40 tahun.

Jean Perera Sinnappa yang merupakan seorang balu dengan tiga orang cahaya mata merupakan bekas Ratu Cantik Malaysia.

Pada 6 April 1979, mayat wanita malang ini temui di dalam sebuah kereta di sebuah lebuh raya.

Tubuhnya ditemui dalam keadaan yang sangat mengerikan dengan 10 kesan tikaman di bahagian dada dan masih bertali pinggang keledar.

Menurut sumber, Jean Perera dan abang iparnya, Karthigesu Sivapakiam sedang dalam perjalanan pulang ke rumah mereka di Klang sebelum kejadian itu berlaku.

Selepas beberapa ketika, Karthigesu memberhentikan kereta berdekatan dengan Lapangan Terbang Subang untuk membuang air kecil.

Dan apa yang berlaku seterusnya tidak dapat disahkan sehingga kini.

Karthigesu mendakwa bahawa dia tidak sedarkan diri di luar keretanya dan ini disahkan oleh dua juruterbang Malaysia Airlines yang menjumpainya.

Dia juga mendakwa dipukul di bahagian kepala dari belakang dan langsung tidak mengingati apa yang berlaku kepada Jean Perera.

Ketika pihak polis tiba, mereka menemui Karthigesu terbaring di atas jalan di sebelah kereta berkenaan dalam keadaan tidak sedarkan diri, seperti yang didakwanya.

Dan disebabkan Karthigesu adalah satu-satunya individu yang ditemui di tempat kejadian, ini menjadikannya sebagai suspek utama kes pembunuhan Jean Perera.

Jean Perera yang merupakan seorang guru berkahwin dengan abang Karthigesu iaitu Sinnapa Sivapakiam. Sinnapa meninggal dunia dalam satu kemalangan empat bulan sebelum itu ketika sambutan Tahun Baru.

Selepas kematian mengejut suaminya, Jean Perera dan tiga orang anaknya berpindah untuk tinggal bersama Karthigesu serta ibu mertuanya.

Hubungan Karthigesu dan Jean Perera menjadi semakin rapat, membuatkan mereka jatuh cinta dan memutuskan untuk berkahwin.

Persoalannya yang bermain di minda ramai orang adalah mengapa Karthigesu disyaki dalam kes ini, walhal dia sangat cintakan dan bakal menjadi suami Jean Perera?

Sumber lain mengatakan bahawa kedua-dua mereka sedang hangat bercinta ketika itu. Walau bagaimanapun, kebahagiaan mereka tidak kekal lama apabila Karthigesu mengetahui bahawa Jean Perera curang terhadapnya.

Selepas siasatan lanjut dilakukan, pihak polis mendedahkan bahawa Karthigesu tidak mengalami sebarang kecederaan ketika di tempat kejadian.

Ini sangat mencurigakan kerana Karthigesu mendakwa bahawa dirinya dipukul dari belakang yang membuatkan dirinya terbaring tidak sedarkan diri. Malah, tiada kesan air kencing, meskipun dia mendakwa meninggalkan kereta tersebut untuk kencing.

Malah, News Straits Times dan The Star melaporkan bahawa Jean Perera dikatakan mempunyai hubungan sulit dengan seorang doktor warganegara Sri Lanka selepas bertemu dalam satu majlis di Brickfields.

Dr Narada Warnasurya dan Jean Perera didakwa berbalas-balas surat antara satu sama lain, dan kesemua 19 surat cinta ini ditulis sebelum kematian Sinnapa.

Penemuan ketidaksetiaan Jean Perera ini menimbulkan persoalan lain, iaitu sama ada Karthigesu hanyalah seorang kekasih yang kecewa atau dia ingin melindungi maruah abangnya?

Pihak polis percaya bahawa penemuan ini mungkin menjadi penyebab ketegangan antara Karthigesu dan Jean Perera yang mendorong lelaki ini untuk membunuhnya atas sebab cemburu.

Kecurigaan ini disemarakkan lagi oleh seorang rakan iaitu Bandhulanda Jayathilake, yang mendedahkan bahawa Karthigesu memberitahunya dengan berkata, "c*laka itu tak layak untuk hidup".

Namun, setelah Karthigesu dipenjarakan selama dua tahun, Bandhulanda menarik balik kenyataannya dan mengaku bahawa Karthigesu tidak pernah memberitahu apa-apa kepadannya.

Disebabkan ini, hakim menolak semua tuduhan terhadap Karthigesu dan sebaliknya, menjatuhkan hukuman 10 tahun penjara ke atas Bandhulanda selama 10 tahun.

Setelah dibebaskan pada 9 Mei 1979, Karthigesu berkahwin dan tinggal di Klang bersama keluarganya. Namun keberadaannya kini tidak diketahui.

Lokasi anak-anak dan ibu mertua Jean Perera juga tidak diketahui.

Sehingga ke hari ini, pembunuhan ngeri yang mengejutkan seluruh Malaysia ini masih tidak dapat diselesaikan.


5 Negara Yang Mempunyai Populasi Pendatang Asing Melebihi Penduduk Asal

Kemasukan pendatang luar ke sesebuah negara membawa reaksi berbeza-beza dikalangan individu dalam sesebuah masyarakat.

Ada pihak merasakan kedatangan masyarakat luar dalam jumlah tertentu sebagai sesuatu perkara yang normal, manakala ada yang melihat situasi itu sebagai sesuatu ancaman kepada masyarakat setempat - dari segi ekonomi, pekerjaan dan juga politik.

Adakah anda seorang yang menyokong atau membangkang kedatangan pendatang luar ke negara kita? Tahukah anda negara manakah penduduk asalnya senantiasa lebih rendah berbanding dengan kumpulan migran yang hadir ke negara mereka?

Sekiranya anda semak statistik, negara yang mempunyai peratusan migran tertinggi di dunia adalah Vatican City. Kesemua penduduk di situ dianggap pendatang. Ini disebabkan oleh syarat kewarganegaraan unik negara tersebut yang hanya diberikan berdasarkan kepada kedatangan individu ke situ, bukan disebabkan oleh faktor negara kelahiran seperti negara-negara lain.

Oleh kerana itu, kami meletakkan Vatican City dalam kategori berbeza. Apakah status migran? Untuk melayakkan seseorang bergelar migran, secara teknikalnya dia perlulah menetap, tinggal dan bekerja sebagai individu bukan kelahirannya. Apabila seseorang mula menjadi seorang warganegara penuh negara angkatnya itu - secara automatik dia tidak lagi dikategorikan sebagai migran.

Negara paling tinggi di dunia menerima kemasukan migran ke negara mereka adalah Emiriyah Arab Bersatu (UAE) di mana daripada keseluruhan 9.6 juta penduduk, hanya 1.6 juta penduduk adalah penduduk asal negara itu atau hanya 17% daripada keseluruhan populasi mereka.

Isu ini kerap kali dibangkitkan di kalangan pemimpin kerajaan UAE sendiri berikutan kebimbangan mereka, namun kebergantungan industri minyak negara itu kepada kemasukan pekerja luar, menyebabkan ketidak seimbangan ini semakin lama semakin meruncing - dibimbangi bakal menjadi ancaman kepada penduduk setempat serta kerajaan.

Kedatangan migran telah bermula di UAE sejak tahun 1973 apabila mereka membenarkan kemasukan besar-besar pekerja luar. Ketika ini, 90% daripada keseluruhan migran yang ada di UAE datang daripada negara Bangladesh, India dan Pakistan.

Lebih mudah jumpa warganegara luar di UAE berbanding warga UAE sendiri.

Jiran terdekat UAE, Qatar turut sama mengalami situasi serupa - mempunyai populasi migran yang jauh melebihi penduduk tempatan dengan kadar 73.8% keseluruhannya daripada 2.6 juta penduduk.

Kemasukan pekerja luar ke Qatar bermula pada dekad 1950-an namun mula menampakkan pola ketidak seimbangan sekitar tahun 1970-an. Pada era tersebut, jumlah migran di negara kecil itu mula merangkumi 58% daripada keseluruhan populasi 160,000 penduduk Qatar.

Bagi mengawal situasi ini, kerajaan Qatar memperkenalkan undang-undang kewarganegaraan yang sangat ketat bagi menganugerahkan kerakyatan pada tahun 2005.

Seorang individu yang mahu memohon kerakyatan perlu tinggal selama 25 tahun di Qatar dan hanya dibenarkan keluar tidak lebih 2 bulan setiap tahun, mempunyai pendapatan yang baik, direkodkan tidak pernah melakukan jenayah serta mampu bertutur bahasa Arab dengan baik - barulah melayakkan mereka mendapatkan kewarganegaraan negara tersebut.

Setiap tahun, hanya 50 orang luar sahaja diberikan status kewarganegaraan negara tersebut.

Selain UAE dan Qatar, 4 lagi negara yang mempunyai peratusan migran tertinggi dalam populasi mereka adalah Kuwait (70% daripada populasi), Monaco (64.2%), Andorra (56.9%) dan Bahrain (54.6%).

Kami memilih untuk tidak menyenaraikan wilayah-wilayah jajahan seperti American Samoa, Caribbean Netherlands, Macau atau Kepulauan Falklands - disebabkan oleh status negaranya yang berbeza serta tertakluk di bawah sistem jajahan yang unik.

Di Asia, negara yang mempunyai peratusan jumlah populasi migran tertinggi adalah jiran kita iaitu Singapura. Negara republik itu mengalami kenaikan kemasukan migran mendadak dalam tempoh 30 tahun sebelum ini, daripada 24% pada tahun 1990 kepada 37% pada tahun 2019.

Tak lain dan tak bukan adalah warganegara Malaysia yang membentuk anggaran hampir 1 juta orang daripada jumlah keseluruhan populasi migran di sana.

Rakyat kita merangkumi 44% jumlah kumpulan migran di sana, jauh melebihi warga China (18%) dan Indonesia (6.4%). Selebihnya adalah kumpulan pendatang dari India dan Pakistan. Majoriti migran Malaysia yang memilih Singapura sebagai tempat tinggal mereka dilaporkan datang daripada komuniti kaum Cina.

Negara kecil Brunei Darussalam juga mempunyai kumpulan populasi migran yang signifikan, merangkumi hampir 26.7% daripada keseluruhan populasi.

Kerajaan Brunei pada tahun 2018 melaporkan jumlah keseluruhan populasi mereka adalah 442,000 orang dengan pecahan 327,400 warganegara tempatan sementara selebihnya adalah kumpulan migran; 33,200 orang adalah penduduk tetap sementara 81,800 adalah penduduk sementara.

Bagaimana dengan Malaysia? Rekod rasmi peratusan migran di negara kita adalah 8.3% daripada keseluruhan populasi.

China pula merupakan antara negara paling kurang menerima kedatangan migran, hanya mempunyai 0.07% kemasukan migran ke negara besar itu - itupun selepas PBB mula mengambil kemasukan pekerja Hong Kong dan Macau ke negara itu sebagai sebahagian daripada kumpulan penduduk migran.


6 Alasan Bela Diri Tak Masuk Akal di Mahkamah Tetapi Berhasil

Setuju atau tidak, tugas sebagai seorang peguam bela jenayah adalah sangat sukar dan menguji minda.

Selain daripada sistem yang dicipta untuk menggagalkan penjenayah daripada terlepas dihukum undang-undang, peguam bela jenayah biasanya tidak mempunyai fakta-fakta yang dapat menyelamatkan anak guam mereka.

Jadi, dalam hal ini mereka perlu berfikir di luar kota dan menjadi kreatif.

iluminasi.com kongsikan 6 alasan bela diri sangat tak masuk akal tetapi berhasil.

Seorang model bikini dari Jepun, Serene Kozakura, telah dijatuhi hukuman 14 bulan penjara atas kesalahan menceroboh dan memusnahkan harta benda dengan sengaja.

Menurut pendakwa raya, Serene menebuk lubang di pangsapuri teman lelakinya dan memanjat masuk melalui lubang tersebut setelah dia mendapati lelaki itu curang.

Apa yang berlaku sebelum itu adalah teman lelakinya mengusir Serene, namun dia masih tidak selesai berdebat membuatkan Serene tidak puas hati.

Serene tidak menerima keputusan daripada mahkamah dan merayu dengan menyatakan bahawa adalah mustahil untuknya yang memiliki buah dada yang sangat besar (ukur lilit 40 inci) untuk melepasi pintu apartment tersebut, yang hanya berukuran 28 x 8.7 inci.

Walaupun ada keterangan saksi yang menyatakan bahawa Kozakura memang melakukan kesalahan itu, Mahkamah Tinggi Tokyo menerima bela diri Serene Kozakura.

"Payudara saya yang membuatkan saya menang hari ini," kata Serene selepas rayuannya berjaya.

Seorang wanita di Toronto tertidur di sebuah pesta dan apabila dia bangun, wanita itu menyedari bahawa dia sedang dirogol oleh lelaki yang tidak dikenali.

Wanita itu dilaporkan menjerit, "Siapa kau dan apa yang kau buat?".

Lelaki tersebut, Jan Leudecke, kemudiannya mendakwa bahawa dia langsung tidak menyedari apa yang dilakukannya sehinggalah terjaga di bilik air tersebut dan mendapati bahawa dia memakai kondom.

Ketika dibicarakan, seorang doktor memberikan keterangan bahawa Luedecke mempunya sejarah "sleep sex" atau melakukan aksi seks ketika tidur, yang menjadi-jadi selepas minum 16 gelas alkohol pada malam itu dan "cendawan magik" yang dimakannya sehari sebelum.

Akhirnya, Luedecke dibebaskan dari serangan seksual itu, walaupun kerajaan negeri membuat rayuan.

Bagi Sathis Raj dan saudara kembarnya Sabarish Raj, ini bukan hanya satu pembelaan tetapi cara untuk mengelakkan daripada dibicarakan.

Pada tahun 2003, salah seorang daripada pasangan kembar ini ditangkap dan didakwa kerana mengedar dadah.

Kejadian ini berlaku di Malaysia dan hukumannya adalah hukuman mati.

Namun ketika tangkapan dibuat, seorang lagi daripada kembar ini muncul di tempat kejadian.

Walaupun hanya seorang daripada kembar ini sahaja didakwa memiliki dadah, ketika kes dibawa ke mahkamah, pihak polis gagal untuk mengenal pasti individu yang mereka tangkap.

Malah, tiada seorang pun yang dapat mengenal pasti yang mana satu Sathis dan Sabarish.

Disebabkan kedua-dua lelaki ini adalah serupa sehingga ke DNA, hakim enggan mendengar kes itu.

Ini kerana beliau tidak mahu mengambil risiko menjatuhkan hukuman mati kepada lelaki yang tidak bersalah.

Setelah hakim menolak kes itu, si kembar menangis dan berpelukan.

Pada tahun 2002, Tonda Lynn Ansley menembak dan membunuh tuan rumahnya, Sherry Lee Corbett, dengan 3 das tembakan.

Ia dilakukan pada siang hari dan terdapat beberapa saksi. Namun, Tonda masih berasakan bahawa dia tidak bersalah.

Pada tahun 1999, Tonda menonton filem The Matrix, dan ia telah merubah hidupnya.

Tonda yakin bahawa dia sedang hidup dalam Matrix dan percaya adalah menjadi tanggungjawabnya untuk memberontak, sama seperti Neo.

Dalam minda Tonda, Sherry adalah salah seorang daripada musuhnya, sama seperti dalam mimpinya.

Dalam The Matrix, Neo percaya pengalaman awalnya dengan The Matrix adalah satu mimpi. Tonda cuba untuk menjelaskankan dengan berkata, "Anda tidur waktu malam dan mereka menyuntik anda dengan dadah, lalu membawa anda ke suatu tempat kemudiannya membawa anda kembali dan letakkan anda di atas katil. Apabila anda bangun, anda rasakan bahawa ia satu mimpi buruk,".

Seorang hakim bersetuju dengan permohonan gila oleh Tonda pada 13 Mei 2003, tepat ketika tayangan perdana The Matrix Reloaded dilancarkan di pawagam.

Malah pihak pendakwa yakin bahawa Tonda tidak bertanggungjawab sepenuhnya ke atas tindakannya. Dia memberitau kepada wartawan, "Dalam persepsi [Tonda], film ini berperanan dalam pembunuhan itu. Tetapi saya rasa sebab dia menderita penyakit mental,".

Heather Specyalski didakwa atas kesalahan membunuh teman lelakinya, Neil Esposito, seorang pengurus kempen Parti Republikan.

Neil terbunuh selepas keretanya terbabas dan pihak pendakwa raya mendak bahawa Heather yang memandu kereta tersebut.

Namun bela diri oleh Heather sangat mengejutkan di mana dia memberitahu mahkamah adalah mustahil untuknya memandu kereta tersebut kerana ketika kejadian berlaku, dia sedang melakukan seks oral terhadap Neail.

Hakim Robert L. Holzberg mengizinkan Heather untuk meneruskan pembelaan, dengan menyatakan, "Seorang yang didakwa berhak membuat pembelaan tidak kira seberapa aneh, bodoh atau tak masuk akal,".

Ketika perbiacaraan, pasukan paramedik memberi keterangan bahawa mayat Neil ditemui dengan seluarnya terbuka dan Heather terlepas dari semua tuduhan.

Heather sekali lagi berhadapan dengan tindakan undang-undang pada tahun 2008 apabila dia diakwa membunuh anaknya, Brandon.

Brandon terbunuh akibat overdose, dan hal ini diketahui oleh Heather namun tidak mendapatkan bantuan perubatan sehingga ia membunuh anaknya.

Pada suatu hari, Mohammed Anwar dari Glasgow, Scotland dalam perjalanan ke restorannya dan didapati memandu laju dua kali ganda daripada had laju yang ditetapkan.

Menurut polis, Anwar memandu 100 km/j di zon had laju 48 km/j.

Walaupun ia hanyalah kesalahan trafik, namun Anwar boleh kehilangan lesen memandunyna.

Anwar mengaku bersalah atas kesalahan itu namun merayu kepada mahkamah untuk tidak membatalkan lesennya. Ini kerana Anwar mempunyai dua orang isteri.

Peguam belanya, Paul Nicholson, berpendapat bahawa tanpa lesennya, Anwar tidak akan bersama kedua-dua isterinya, kerana seorang daripadanya tinggal di Glasgow dan seorang lagi di Motherwell, dengan jarak 25 kilometer antara satu sama lain.

Mahkamah memutuskan untuk tidak menarik balik lesen memandu Anwar, sebaliknya memilih untuk mendenda £200 dan mengenakan enam mata ke atas lesennya.

Walaupun berpoligami tidak sah di bawah undang-undang Inggeris, undang-undang Islam secara jelas mengizinkannya.


Siapa Sebenarnya Kim Yo Jong, Adik Supreme Leader Kim Jong Un

Ketika seluruh dunia sedang menunggu berita sama ada Pemimpin Tertinggi Korea Utara Kim Jong Un masih hidup atau mati, pandangan teralih kepada adik perempuan beliau iaitu Kim Yo Jong.

Yo Jong dilihatkan sebagai calon utama untuk menggantikan abangnya, namun adakah dia mempunyai "ciri-ciri" untuk memimpin rejim yang sudah lama terkenal dengan kekejaman eksterm?

Kebangkitan Yo Jong dalam Jabatan Organisasi dan Bimbingan Korea Utara menjadikannya sebagai "No. 2 "di mata birokrat Parti Pekerja, dan ini menjadikannya bukan hanya pewaris takhta Jong Un yang paling jelas, tetapi juga sudah menjadi sosok kuasa utama.

Jika, menurut sestengah laporan, Jong Un benar-benar nazak selepas menjalani pembedahan, maka Yo Jong mungkin sudah memiliki kekuatan untuk menangkis segala cabaran untuk mengambil alih kuasa.

Keadaan Jong Un kekal misteri sejak kehilangannya dari pandangan setelah sesi Majlis Tertinggi pada 12 April.

iluminasi.com kongsikan serba sedikit siapa sebenarnya Kim Yo Jong, bakal Pemimpin Tertinggi Korea Utara seterusnya.

Kim Yo Jong adalah anak bongsu dan satu-satunya anak perempuan Kim Jong Il dan pasangannya, penari kelahiran Jepun, Ko Yong Hui.

Anak sulung pasangan ini adalah Kim Jong Chol, diikuti oleh Kim Jong Un, yang berusia 36 tahun. Tarikh lahir Yo Jong yang sebenar tidak diketahui dan masih dipertikaikan.

Menurut Jabatan Perbendaharaan A.S., dia dilahirkan di Pyongyang, Korea Utara, pada 26 September 1989.

Jabatan Perbendaharaan tersebut mendedahkan tarikh itu ketika Yo Jong disenaraihitamkan kerana pelanggaran hak asasi manusia pada tahun 2019.

Walau bagaimanapun, perkhidmatan perisikan Korea Selatan mengatakan bahawa dia dilahirkan pada tahun 1987. Biography.com juga menyenaraikan tarikh lahirnya pada 26 September 1987.

Menurut sumber, Yo Jong tinggal bersama dua abangnya termasuk Kim Jong Un, di kediaman ibunya di bandar Pyongyang.

Dan seperti abang-abangnya, Yo Jong bersekolah di Bern, ibu negara Switzerland. Dia bersekolah di sekolah awam Liebefeld-Steinhölzli, sekolah yang sama dengan Jong Un untuk beberapa tahun dan tinggal di apartment berdekatan.

Yo Jong menggunakan nama samaran "Pak Mi Hyang" dan sangat meminati kelas tarian ballet ketika di Bern. Abangnya Jong Chol menggunakan nama "Pak Chol" manakala Jong Un pula sebagai "Pak Un".

Diberi nama julukan "Ivanka Trump Korea Utara" Kim Yo Jong dilaporkan pulang ke Korea Utara sekitar tahun 2000 dan 2001, waktu yang sama dengan Kim Jong Un.

Tidak diketahui di mana dia menamatkan sekolah menengah namun Yo Jong dikatakan menghadiri kelas khas di Universiti Kim Il Sung di Pyongyang.

Seawal tahun 2002, Kim Jong Il dengan bangganya memberitahu kepada pembicara asing bahawa anak perempuan bongsunya itu berminat dalam politik dan mahukan kerjaya dalam sistem politik Korea Utara.

Kim Yo Jong menyertai Parti Pekerja Korea pada tahun 2007.

Dia akhirnya berkhidmat sebagai sekretariat untuk bapanya sehingga Kim Jong Il meninggal pada tahun 2011.

Dengan kuasa jatuh kepada abangnya, Yo Jong mengambil alih tugas sebagai naib pengarah jabatan Jabatan Propaganda dan Pergolakan.

Yo Jong menggelarkan Korea Selatan sebagai "anjing menyalak yang ketakutan" kerana mengadu tentang demonstrasi tentera secara langsung oleh Korea Utara.

dan Agitasi Department. Tidak seorangpun yang ingin mengucapkan kata-kata, dia baru-baru ini menyebut Korea Selatan sebagai "anjing yang ketakutan menggonggong" kerana mengadu demonstrasi ketenteraan langsung oleh negara, lapor The Guardian.

Selepas pulang ke Pyongyang, Kim Yo Jong tidak kelihatan di mana-mana tempat awam untuk tempoh 10 tahun.

Dia membuat kemunculan pertamanya dalam media Korea Utara apabila dia muncul bersama mereka yang berkabung di pengkebumian Kim Jong Il pada akhir tahun 2011.

Selama bertahun-tahun, dia dikatakan dipersiapkan untuk memegang jawatan tinggi oleh ibu saudaranya, Kim Kyong Hui, yang melakukan juga berperanan menyokong abangnya, Kim Jong Il, seperti mana Yo Jong lakukan untuk Jong Un ketika ini.

Dia mula membantu mewujudkan kempen penggantian keturunan Kim Jong Un pada tahun 2010 dan 2011, bekerja di Suruhanjaya Pertahanan Nasional dan sekretariat peribadi Kim Jong Il.

Kim Yo Jong secara rasmi adalah timbalan pengarah Jabatan Propaganda dan Agitasi Parti Pekerja Korea, organisasi komunis yang menguruskan negara ini.

Dalam peranan ini, dia memastikan bahawa Kim Jong Un ditampilkan sebagai pemimpin yang kuat dan semuanya berjalan dengan lancar.

Dia dilihat bekerja semasa perarakan besar di Pyongyang pada April tahun lalu, bergegas keluar dari belakang tabir untuk memberikan kertas kerja kepada abangnya.

Dia juga muncul di panggung bersama Jong Un semasa pembukaan projek pembinaan mercu tanda di ibukota, Jalan Ryomyong, di mana dia mengenakan suit hitam dan kelihatan memberikan arahan kepada jurugambar serta logistik lain.

Seperti abangnya, Yo Jong sangat ditakuti dan dihormati di Korea Utara.

Korea Utara sangat mematuhi peraturan yang Confucian (sistem hierarki dan dikuasai oleh lelaki) yang menjadikan mustahil bagi Kim Yo Hong untuk menjadi pemimpin.

"Dia tidak boleh menjadi seorang pemimpin. Dia seorang wanita. Namun dia mempunyai peranan yang penting dan sangat berpengaruh," kata Lim Jae Cheon, seorang pakar keluarga Kim dari Universiti Korea di Seoul

Seperti banyak tokoh lain dalam kepimpinan Korea Utara, tidak banyak yang diketahui mengenai Kim Yo Jong.

Beberapa akhbar Korea Selatan dan Jepun melaporkan bahawa dia berkahwin dengan seorang pegawai kewangan, anak lelaki pegawai kanan Choe Ryong Hae, dan mereka mempunyai sekurang-kurangnya seorang cahaya mata.

Laporan lain mengatakan bahawa dia jatuh cinta dengan seorang pengawal peribadi.

Dan yang lain mengatakan bahawa dia masih bujang dan tidak mempunyai anak.

Walau bagaimanapun, dia pernah dilihat memakai penutup pada jari manis, dengan spekulasi mengatakan bahawa mungkin untuk menutup bekas cincinnya.

Selain dari itu, kita tak mengetahui butiran peribadi Yo Jong dengan pasti.


Kisah Doktor Malaysia Yang Menjadi Inspirasi Dalam Penciptaan Topeng Muka Perubatan

Antara saranan utama yang dikeluarkan oleh kerajaan melalui Kementerian Kesihatan Malaysia dalam menangani penularan wabak COVID-19 adalah penjarakkan sosial, menjaga kebersihan diri (terutamanya tangan) dan memakai topeng muka keselamatan (mask).

Ada satu kisah menarik mengenai topeng keselamatan yang kita pakai pada hari ini. Tahukah anda siapakah pencipta di sebalik topeng muka keselamatan yang kita pakai ini? Lagi mengejutkan, individu yang memberi inspirasi kepada penciptaannya adalah seorang rakyat Malaysia (Nota: Pada ketika itu "Malaysia" belum wujud, Pulau Pinang masih digelar Negeri-Negeri Selat).

Pendedahan mengenai Dr. Wu Lien-teh ini dibuat oleh Profesor Paul Tambyah, Presiden Persatuan Mikrobiologi dan Jangkitan Klinikal berdasarkan beberapa rekod dan laporan yang ditemui di National University of Singapore. Mungkin ramai juga tidak tahu bahawa Dr. Wu Lien-teh pernah dicalonkan sebagai penerima Anugerah Nobel pertama dari Malaysia.

Wu Lien-teh lahir pada tahun 1879 dan meninggal dunia pada tahun 1960. Beliau juga dikenali sebagai Goh Lean Tuck dan Ng Leen Tuck dalam bahasa Minnan dan Kantonis. Dr Wu adalah seorang doktor dari Tanah Melayu yang terkenal dengan pekerjaannya dalam kesihatan awam terutama sekali ketika membendung penularan wabak Manchuria pada tahun 1910 - 1911.

Dr Wu dilahirkan di Pulau Pinang, salah satu daripada 3 negeri yang dikenali sebagai  Negeri-Negeri Selat bersama-sama Melaka dan Singapura. Negeri-negeri Selat ketika itu membentuk sebahagian daripada jajahan Great Britain.

Ayahnya adalah seorang pendatang dari Taishan, China dan bekerja sebagai tukang emas. Keluarga ibunya juga berasal dari China dan Dr Wu adalah penduduk generasi kedua Hakka di Tanah Melayu. Dr. Wu mempunyai 4 orang adik -beradik lelaki dan 6 orang adik-beradik perempuan.

Beliau mendapat pendidikan awal di Penang Free School sebelum diterima masuk ke Emmanuel College, Cambridge pada tahun 1894 selepas mendapat tajaan Queen's Scholarship (ketika itu dianugerahkan kepada kawasan jajahan British). Beliau sememangnya seorang yang cemerlang dan menerima banyak pengiktirafan dan bantuan kewangan ketika di universiti.

Beliau kemudian meneruskan latihan industri (housemanship) di St Mary's Hospital, London dan kemudian melanjutkan pelajarannya di Liverpool School of Tropical Medicine. Pada tahun 1903, beliau akhirnya pulang semula ke Pulau Pinang setelah menamatkan pengajiannya dalam bidang perubatan.

Pada September tahun tersebut, beliau menyertai Institut Penyelidikan Perubatan di Kuala Lumpur sebagai pelajar penyelidikan pertama. Namun, nasibnya kurang baik kerana tidak ada jawatan pakar untuknya kerana pada masa tersebut, sistem perubatan di tanah jajahan British meletakkan syarat bahawa hanya warganegara Britain yang dapat memegang jawatan tertinggi sebagai pegawai perubatan atau pakar perubatan.

Dr. Wu menghabiskan kerjaya perubatan pada peringkat awalnya mengkaji penyakit beri-beri dan cacing gelang (Ascarididae) sebelum memasuki latihan perubatan di bidang swasta menjelang akhir tahun 1904 di Chulia Street, Pulau Pinang.

Pada tahun 1910, beliau telah dipanggil oleh kerajaan China ke Harbin dalam usaha melawan sejenis penyakit misteriyang sangat merbahaya. Penyakit ini boleh berjangkit daripada haiwan kepada manusia akibat perdagangan bulu haiwan pada ketika itu. Dilaporkan 95% pesakit akan meninggal dunia akibat wabak ini.

Kereta api trans-Siberia yang membawa penumpang dan barang untuk perdagangan ke Eropah - termasuk bulu marmot Siberia (sejenis haiwan daripada spesies tikus) yang diperolehi di timur laut China - telah memudahkan penularan wabak itu. Seseorang yang menghidap penyakit itu boleh menaiki kereta api di Harbin dan dalam beberapa hari kemudian tiba di Paris atau Berlin untuk menyebarkan penyakit itu.

Penyakit yang menyerang kawasan Manchuria itu kemudiannya dikenali sebagai pandemik Manchuria dan dikatakan telah membunuh 60,00 manusia. Namun, hasil usaha Dr. Wu dan pasukannya, mereka berjaya mengekang wabak berkenaan dalam tempoh beberapa bulan kemudian.

Namun, bukan itu sahaja kejayaannya yang membanggakan. Hasil ideanya juga, beliau juga telah memberi inspirasi kepada penciptaan topeng keselamatan piawaian N95 yang digunakan secara meluas dalam pelbagai bidang pada masa kini. N95 merupakan piawaian antarabangsa yang bermaksud topeng itu mampu menapis 95% partikel kecil di udara yang masuk melaluinya.

Pada peringkat awal kemunculan awal wabak Manchuria ini, ramai doktor tempatan berpendapat bahawa kutu atau serangga kecil merupakan agen penyebar penyakit ini. Walau bagaimanapun, berdasarkan satu autopsi yang dilakukan terhada seorang mangsa yang terkorban menunjukkan perkara sebaliknya.

Daripada bedah siasat yang dilakukan ini, beliau dapati bahawa wabak ini sebenarnya tersebar melalui udara. Oleh itu, beliau telah mencipta satu topeng keselamatan yang diubah suai daripada topeng muka pembedahan (surgical masks) sedia ada yang sudah digunakan di negara-negara Barat pada ketika itu.

Beliau telah menambah lapisan kain kasa dan kapas pada topeng pembedahan sedia ada yang berfungsi untuk menapis udara. Gérald Mesny, seorang doktor terkemuka Perancis yang datang untuk menggantikan Dr. Wu enggan memakai topeng tersebut dan meninggal beberapa hari kemudian akibat wabak itu.

Selain itu, Dr. Wu juga telah memulakan usaha kuarantin dan mengarahkan usaha pembasmian kuman dilakukan di hospital. Malah, beliau turut mengarahkan bangunan asal tempat rawatan wabak ini dibakar dan pesakit dipindahkan ke pusat rawatan yang baru.

Seterusnya, beliau juga telah mencadangkan agar mayat-mayat mangsa wabak ini dibakar dan tidak di tanam. Pada ketika itu, adalah mustahil untuk menanam mayat mangsa wabak tersebut jauh ke dalam tanah kerana tanah yang sedang sejuk mmbeku akibat musim sejuk. Oleh itu, mayat biasanya hanya akan dilupuskan dengan merendamnya dalam parafin sebelum membakarnya.

Proses pembakaran mayat mangsa wabak ini ternyata menjadi titik perubahan wabak ini apabila bilangan kes yang dilaporkan mulai berkurangan. Dalam tempoh beberapa bulan kemudiannya, wabak tersebut telah diisytiharkan pupus.

Dr. Wu bekerja dalam bidang perubatan sehingga berusia 80 tahun. Beliau ketika itu telah membeli rumah baru di Pulau Pinang untuk persaraannya. Beliau telah menghasilkan sendiri tulisan autobiografi setebal 667 halaman yang bertajuk "Plague Fighter, the Autobiography of a Modern Chinese Physician".

Dr. Wu akhirnya meninggal dunia akibat strok di rumahnya di Pulau Pinang pada 21 Januari 1960.


Sisi Gelap Pelarian Rohingya Dan Pergerakan ARSA di Malaysia

Dalam satu artikel berkaitan kategori jenayah perang - kamicuba menjelaskan secara ringkas tindakan kerajaan Myanmar mengisytiharkan secara rasmi apa yang berlaku di antara mereka dan etnik Rohingya ketika ini; merupakan satu bentuk peperangan.

Myanmar melihat isu pelarian Rohingya ini bukan satu bentuk penghapusan etnik, sebaliknya lebih kepada sebuah angkatan tentera bangkit menentang pejuang pemberontakan yang mahu menumbangkan kerajaan yang berdaulat.

Di sebalik semua dakwaan oleh Myanmar dalam mempertahankan pendirian kerajaan mereka, gerakan yang dinamakan ARSA atau Arakan Rohingya Salvation Army (ARSA) disebut sebagai tunjang utama pemberontakan orang Rohingya. Benarkah wujud hubungan di antara ARSA dan etnik Rohingya yang menjadi pelarian di serata dunia, seperti didakwa Myanmar?

Gerakan mewujudkan negeri atau negara sendiri milik orang Rohingya sudah lama menjadi satu impian masyarakat mereka sejak berpuluh-puluh tahun dahulu. Bagaimanapun, kami akan mengupas topik ini dalam artikel lain ya.

Ideologi yang dibawa etnik Rohingya sejak Myanmar mencapai kemederkaan walaupun tidak pernah diperjuangkan secara besar-besaran berbanding perjuangan orang  etnik Karen yang bersifat lebih terbuka dan konsisten, diharap benar-benar akan dipenuhi.

Apa yang membezakan perjuangan orang Rohingya dahulu dan sekarang adalah permintaan mereka sudah dikatakan berbeza mengikut zaman.

Seandainya satu ketika dahulu mereka menuntut negeri mereka sendiri, pada ketika ini perjuangan mereka lebih berkisar kepada tuntutan hak kewarganegaraan.

Secara tak langsung ini menandakan persetujuan untuk mereka bekerjasama dengan kehendak kerajaan Myanmar asalkan etnik mereka diiktiraf secara rasmi dalam perlembagaan negara tersebut. Namun kita tahu Myanmar tetap berkeras sehingga kini, langsung tidak mengiktiraf kedudukan malahan istilah 'Rohingya' juga dianggap tidak wujud di negara itu.

Gerakan ARSA dipercayai mula bertapak selepas insiden rusuhan besar-besarandi antara puak pelampau Muslim dan Buddha pada tahun 2012. Secara rasmi perjuangan ARSA diisytihar bermula pada tahun 2016 dengan penubuhan gerakan Haraqah al-Yaqin, selepas mereka mula menerima kemasukan pejuang pembebasan yang ingin memperjuangkan kebebasan ideologi orang Rohingya.

Atas kertas, ARSA mengakui  mereka tidak mempunyai sebarang hubungan dengan mana-mana gerakan pemberontakan lain, namun banyak pihak mendakwa di belakang tabir - ARSA mendapat sokongan gerakan Islamic State (ISIS) dan juga Lashkar it-Tayyiba, kumpulan pemberontakan terbesar di Pakistan yang mempunyai hubungan rapat dengan Al-Qaeda.

Dari segi kekuatan, ARSA lebih lemah berbanding dengan satu lagi kumpulan pengganas di Myanmar iaitu Arakan Army (AA), kumpulan pengganas beragama Buddha yang lebih aktif serta tersusun dari segi gerakan dan juga peralatannya.

Sejak beberapa tahun lalu, operasi serangan yang dilakukan oleh ARSA semakin perlahan berbanding dengan tahun-tahun awalnya, dipercayai disebabkan oleh kekangan dana operasi yang terjejas serta masalah untuk mereka merancang gerakan.

Kem pelarian Kutupalong serta beberapa bandar di Bangladesh dipercayai menjadi lokasi utama ARSA beroperasi, keahlian pejuang mereka rata-ratanya hadir daripada kawasan tersebut daripada kumpulan pelarian. Bagaimanapun, perkara ini dinafikan kerajaan Bangladesh.

Berikutan daripada ketiadaan sistem latihan yang lengkap, peralatan yang mencukupi dan rangkaian organisasi yang teratur - operasi ARSA hanya berjaya dilakukan dalam operasi skala-skala kecil seperti serangan hendap dan sabotaj.

ARSA tiada kem latihan yang tetap, memaksa latihan-latihan senjata diadakan secara bersembunyi menyebabkan ahli mereka kurang mahir dalam pengalaman bertempur.

Atas kekangan-kekangan logistik serta operasi tentera Myanmar yang semakin berjaya mengawal situasi, ARSA dilaporkan mula mengubah operasi mereka daripada menjalan operasi pemberontakan terbuka kepada gerakan yang lebih halus - menggunakan jaringan masyarakat Rohingya yang ada sebagai rangkaian penyumbang bagi membolehkan kekuatan ARSA dibina dengan lebih teratur.

Dalam siri serangan lebih 2 jam ke atas sebuah balai polis di ibu negeri Rakhine iaitu Maungdaw - ARSA menyerang balai tersebut mengakibatkan kecederaan ke atas pegawai yang bertugas.

Mereka yang dikenalpasti terlibat dalam insiden serangan itu dipercayai mempunyai hubungan dengan kumpulan pelarian Rohingya yang ada di Malaysia. ARSA bagaimanapun menafikan wujudnya hubungan di antara mereka dengan kumpulan warga Rohingya yang ada di Malaysia.

Pada bulan Mei tahun 2019, PDRM berjaya menahan kumpulan empat orang pengganas, dua daripadanya warga pelarian Rohingya yang dipercayai merancang siri serangan balas dendam dipercayai berpunca daripada insiden rusuhan kuil di Selangor yang mengakibatkan kematian ahli bomba Allahyarham Muhammad Adib.

Salah seorang daripada warga Rohingya yang ditahan adalah pekerja restoran berusia 20 tahun, mengaku beliau adalah penyokong kepada gerakan ARSA di Myanmar. Dua lagi suspek merupakan warga tempatan dan Indonesia.

Pada awal bulan Julai tahun yang sama, pasukan anti keganasan negara kita berjaya menangkap dua orang penyokong kuat ARSA yang bergerak dalam kumpulan empat orang - didakwa sengaja memuat naik video ke dalam laman media sosial, meminta agar pembunuhan ke atas Perdana Menteri Bangladesh, Sheikh Hasina dilakukan.

Salah seorang daripada pelarian Rohingya itu adalah seorang pekerja buruh berusia 41 tahun yang menetap di Kedah, mempunyai rekod jenayah lampau serta terlibat dengan sindiket pemerdagangan manusia. Seorang lagi lelaki berusia 25 tahun yang dikatakan bertugas sebagai seorang pengajar agama di Bukit Pinang, Kedah.

Dua lagi individu yang ditahan adalah warga Filipina dan India.

Daripada beberapa tangkapan yang telah berjaya dilakukan di negara kita, pihak berkuasa menemui bukti bagi menunjukkan wujudnya hubungan di antara ARSA dan kumpulan pelarian seterusnya menafikan kenyataan ARSA yang telah dibuat.

Tidak lama selepas tangkapan kedua itu berjaya dilakukan, pada 23 Julai 2019 - PDRM melaporkan bahawa siasatan mereka menemui bukti bahawa kumpulan pelarian Rohingya di Malaysia juga sebenarnya menjadi penyumbang dana kepada gerakan ARSA.

Dalam tahun 2019 setakat bulan Julai, dianggarkan lebih RM80,000 sudah pun disalurkan kepada gerakan ARSA melalui jalinan pertukaran wang yang kompleks, digelarkan sebagai 'sistem hawala' yang mempunyai sejarah panjang di tanah Arab dan Asia Selatan.

Sistem hawala memerlukan eorang ejen bertindak mengumpulkan wang sebelum disalurkan kepada ejen-ejen lain bagi membolehkannya dihantar kepada ARSA Perkara ini didedahkan oleh salah seorang warga Rohingya yang ditahan.

Sistem hawala kelolaan ARSA ini didakwa dimulakan kumpulan pelarian Rohingya yang tinggal berdekatan sempadan Thailand, khasnya negeri Kedah dan Perlis - bagi memudahkan perpindahan rentas negara dilakukan secara manual.

Wang itu akan dipindahkan atas dasar percaya, menggunakan hubungan persahabatan yang terjalin atau kekeluargaan tanpa ada sebarang rekod dicatat, bagi mengelakkannya dikesan.

Hasil tangkapan PDRM turut mendedahkan taktik ejen yang terlibat dalam sistem hawala yang akan bertindak memeras ugut pelarian Rohingya di Malaysia. Pelarian yang menjadi mangsa diugut membayar wang sumbangan bagi mengelakkan  ahli keluarga yang mereka tinggalkan di Bangladesh diapa-apakan.

Setiap ejen ARSA yang dilantik dikatakan mempunyai senarai lengkap ahli keluarga mereka, menyebabkan ramai pelarian Rohingya di sini hendak tak hendak terpaksa menjadi penyumbang kepada perjuangan ARSA.

Masalah sistem hawala di kalangan pelarian Rohingya bukan sahaja berlaku di negara kita dan Bangladesh.

India turut sama melaporkan penemuan wang hawala di kalangan pelarian Rohingya di sana. Beberapa buah kediaman keluarga pelarian Rohingya yang tinggal secara haram di wilayah Jammu dijadikan pusat simpanan sementara wang hawala hasil siasatan polis pada penghujung tahun 2018.

Wang yang berjumlah RM172 ribu dipercayai diedar dan diuruskan oleh dua orang ejen, ditempatkan dalam beberapa rumah setinggan bagi menyukarkan wang tersebut dikesan.

Sama ada wang yang dikumpulkan di Malaysia, India dan Bangladesh untuk tujuan pemberontakan itu benar-benar sampai kepada pergerakan ARSA atau digunakan oleh ejen-ejen orang Rohingya untuk memperkayakan diri sendiri, sukar untuk kita ketahui kesahihannya.


Benarkah Berlaku Satu Bentuk Penghapusan Etnik di Myanmar?

Nasib yang menimpa orang Rohingya, seringkali diistilahkan sebagai satu bentuk penghapusan etnik.

Bagaimanapun, secara rasmi kerajaan Myanmar di bawah pentadbiran Presiden Aung San Suu Kyi menolak dakwaan itu. Mereka memilih untuk meletakkan apa yang berlaku kepada etnik Rohingya sebagai satu bentuk jenayah perang.

Apakah sebenarnya perbezaan yang wujud di antara penghapusan etnik, jenayah perang dan satu lagi kategori iaitu jenayah terhadap kemanusiaan? Kenapa Myanmar merasakan apa yang telah berlaku adalah jenayah perang?

'Jenayah perang' secara definisinya merupakan pelanggaran undang-undang ke atas warganegara sesebuah negara atau anggota tentera, di mana pelakunya melakukan perbuatan salah -  dinilai bergantung kepada tindakan individu terbabit.

Antara perbuatan yang dikategorikan sebagai bentuk-bentuk jenayah perang adalah pembunuhan, menyebabkan kesengsaraan pada individu lain, kecederaan pada tubuh mangsa, rogol, sengaja melakukan serangan ke atas komuniti masyarakat, merampas harta benda yang menjadi keperluan mangsa terlibat.

'Mangsa' dikategorikan sebagai individu yang dilindungi, terlibat atau tidak terlibat dalam peperangan dan termasuklah juga kumpulan pelarian perang.

Mana-mana pihak yang menjadikan pelarian atau tahanan perang sebagai petugas bagi menjayakan agenda pihak mereka, juga dianggap melakukan jenayah perang.

Negara anggota PBB termasuklah negara kita telah pun menandatangani Konvensyen Geneva 1949 bagi mematuhi semua protokol dan ketetapan berkaitan akta jenayah perang.

Dalam sejarah, jenayah perang telah melalui banyak perbicaraan melibatkan negara dan kumpulan tertentu. Antara kes jenayah perang yang telah dibicarakan adalah perang Bosnia melibatkan tentera Serbia sebagai pelaku, perang Iraq dan yang terbaru melibatkan perang di negara Syria.

Pada awalnya, istilah 'jenayah terhadap kemanusiaan' lebih banyak digunakan bagi mewakili tindakan keras yang dilakukan terhadap kumpulan-kumpulan hamba.

Khasnya komuniti hamba Afrika yang berhadapan dengan golongan penjajah Eropah, seperti apa yang dilakukan ke atas warga Congo oleh Raja Leopold II, pemerintah Belgium.

Lama-kelamaan istilah itu mula digunakan bagi merangkumi lebih banyak perbuatan jenayah yang dilakukan oleh satu kumpulan secara sistematik; merangkumi bukan saja perhambaan malahan pembunuhan, penyeksaan, penculikan, apartheid, rogol dan beberapa perbuatan jenayah lain.

Apa yang membezakan jenayah terhadap kemanusiaan dan jenayah perang, adalah situasi ketika perbuatan itu berlaku.

Jenayah terhadap kemanusiaan boleh berlaku pada bila-bila masa tanpa perlunya pengisytiharan perang, memfokuskan kepada kumpulan individu mangsa dalam kelompok yang ramai.

Sementara itu jenayah perang pula dilakukan semasa perang terjadi, atas perbuatan individu itu sendiri yang sengaja melakukannya ke atas mangsa.

Kes melibatkan pemimpin kumpulan gerila LRA yang diketuai oleh Joseph Kony seringkali disebut sebagai contoh jenayah terhadap kemanusiaan, ekoran aktivitinya menculik dan membunuh rakyat Uganda didorong oleh usaha beliau mengambil alih kerajaan.

Walaupun dikeluarkan waran penangkapan untuk dibicarakan di Mahkamah Antarabangsa, Kony berjaya melarikan diri sehingga kini.

Bagaimanapun, pengaruhnya dikatakan sudah jauh merudum dan hanya disokong oleh kumpulan kecil pejuang yang masih setia dengannya.

Berbeza dengan kedua-dua kategori jenayah yang disenaraikan, 'penghapusan etnik' pula mempunyai makna yang lebih khusus dan spesifik.

Diperjelaskan dalam artikel 2 Konvensyen Jenayah Dunia, penghapusan etnik hanya akan dianggap berlaku apabila sesuatu kumpulan dengan niat - sengaja menyebabkan kemusnahan, kerosakan dan kematian mensasarkan sebahagian atau keseluruhan kumpulan yang mempunyai identiti nasional, etnik, kaum dan agama yang tertentu.

Pihak-pihak yang dianggap terlibat dengan penghapusan etnik bukan saja melibatkan mereka yang secara langsung melakukan jenayah tersebut semata-mata.

Sebaliknya turut merangkumi individu atau kumpulan yang berkonspirasi melakukannya, mengarah, merancang atau terlibat secara langsung atau tidak langsung dalam jenayah tersebut.

Kes penghapusan etnik yang popular berjaya dibicarakan adalah insiden penghapusan etnik di Rwanda.

Didalangi puak majoriti Hutu yang menyerang etnik Tutsi - rasa benci itu bermula daripada tindakan penjajah yang menyerahkan kuasa kepada kumpulan minoriti tersebut tersebut sejak merdeka.

Dianggarkan 800,000 orang meninggal dunia dan 2 juta etnik Tutsi terpaksa melarikan diri sebagai pelarian perang dalam insiden yang berlangsung sejak 1990 sehingga tahun 1994.

Dalam perbicaraan kes ini di Mahkamah Antarabangsa, 96 orang didapati bersalah. 4 orang berjaya melarikan diri daripada hukuman.

Perbicaraan besar ini melibatkan 19 orang hakim, bermula dengan pembentangan kes pada tahun 2004 dan hanya diisytiharkan berakhir pada penghujung 2015.

Pada 11 November 2019, kerajaan Gambia memulakan laporan kes ke atas kerajaan Myanmar atas dakwaan membenarkan penghapusan etnik ke atas etnik Rohingya di negara mereka.

Kerajaan Gambia yang dibantu dana oleh OIC turut sama mendapat bantuan firma guaman Amerika Syarikat serta dua orang profesor undang-undang dari University College London dan McGill University.

Myanmar yang akan mempertahankan diri daripada dakwaan, diwakili oleh Canselor negara mereka Aung San Suu Kyi serta pasukan pembelaan.

Kerajaan Myanmar sudah mempersiapkan hujah pembelaan mereka lebih awal, menubuhkan suruhanjaya siasatan sejak tahun 2017 yang berjaya melaporkan bukti bahawa apa yang berlaku kepada Rohingya bukanlah penghapusan etnik - sebaliknya adalah jenayah-jenayah perang yang dilakukan oleh individu tidak bertanggungjawab.

Daripada perspektif kerajaan Myanmar, mereka perlu mengisytiharkan perang ke atas gerakan pemberontak Rohingya yang semakin kerap melakukan aktiviti keganasan.

Kerajaan Myanmar merasakan apa yang telah berlaku ke atas individu-individu etnik Rohingya bukanlah sebahagian daripada arahan rasmi yang dikeluarkan kerajaan, sebaliknya dilakukan oleh individu yang mengambil kesempatan atas apa yang sedang terjadi.

Pendapat kerajaan Myanmar bagaimanapun disanggah oleh perwakilan banyak negara lain, menganggap kerajaan Myanmar seakan mahu lepas tangan.

Myanmar dikritik tidak mahu bertanggungjawab ke atas apa yang dilakukan oleh tentera mereka sendiri serta cuba mengalihkan kesalahan ke atas bahu pejuang pemberontak Rohingya.

Kami harap dengan artikel ringkas ini, anda dapat memahami perbezaan di antara ketiga-tiga kategori jenayah yang boleh dilakukan serta punca utama mengapa Myanmar memilih untuk menamakan apa yang berlaku, sebagai jenayah perang - bukan insiden penghapusan etnik.


3 Cara Cegah Covid-19 Menurut Donald Trump

Pendedahan penulis tentang hartawan Donald Trump bermula selepas dia menerbitkan rancangan realiti televisyen 'The Apprentice' yang mendapat sambutan hangat. Dari situ, timbul rasa hormat penulis dengan Trump.

Kemudian Trump mula menyertai politik, lama kelamaan menghakis topeng wajahnya sehingga menampakkan dirinya yang sebenar.

Tidak dapat dinafikan dia adalah seorang yang lucu, apatah lagi semasa menghadapi wabak Covid-19; mengeluarkan idea yang membuatkan kita menggelengkan kepala.

Pada awal penyebaran wabak Covid-19, Donald Trump mengumumkan dia mengesyorkan agar penggunaan ubat yang dinamakan sebagai hydroxychloroquine, sejenis ubat bagi melawan penyakit malaria, mula diamalkan di negara tersebut.

Bagaimanapun, berbeza dengan pendapat yang dikeluarkan oleh pakar perubatan, Trump hanya mengeluarkan pendapat bersandarkan kepada ura-ura yang didengarnya berkenaan keberkesanan kesan ubat tersebut.

Trump juga mengaku seandainya dia dijangkiti, dia akan mengambil ubat itu kerana pada dia - "apa lagi yang perlu dibimbangkan?"

Apa yang Trump tidak ceritakan adalah kesan ubat itu kepada jantung serta tiada kajian yang setakat ini membuktikan penggunaan itu benar-benar membantu.

Itu tidak menghalang permintaan rakyat Amerika Syarikat selepas jualan ubat itu meningkat 46 kali ganda berbanding biasa.

Pakar kesihatan Amerika Syarikat, Dr. Anthony S. Fauci menafikan keberkesanan ubat itu seperti yang didakwa serta keupayaan dadah di dalamnya mengganggu pergerakan jantung - tetapi permintaannya tetap terus kekal tinggi.

Sekiranya untuk tempoh minggu-minggu akan datang anda mendengar kes-kes keracunan atau kematian warga Amerika Syarikat disebabkan oleh meminum bahan pencuci - salahkan Donald Trump.

Ini kerana pada 23 April 2020, dalam satu kenyataan yang dibuat oleh Presiden Trump - beliau menasihatkan agar rakyat Amerika mengambil dos bahan pencuci sama ada melalui kaedah oral ataupun dengan menyuntiknya ke dalam tubuh.

Trump percaya bahawa kaedah itu mampu membasmi virus yang ada dalam badan.

Pandangan itu mendapat reaksi keras serta bantahan daripada pakar perubatan seluruh dunia, menyifatkan apa yang disyorkan sebagai satu cadangan tak masuk akal.

Selepas pengumuman tersebut, kes-kes keracunan melibatkan bahan kimia dalam larutan pencuci mula dilaporkan.

Di New York saja, dilaporkan lebih 30 kes diterima laporannya melibatkan 9 kes semburan anti bakteria jenama Lysol, 10 kes melibatkan peluntur pakaian dan 11 kes lagi melibatkan bahan-bahan pencuci lain. Ini belum mengambil kira laporan di neger-negeri lain yang turut sama menerima kes-kes hampir serupa.

Kontroversi yang tmbul menyebabkan Trump menarik kembali kenyataan awalnya - pada 25 April 2020, Trump dipetik mengakui hanya cuba menjadi sarkastik semasa menyebut tentang isu tersebut.

Pasti sukar nak mengawal seorang Presiden seperti Trump daripada berkata-kata.

Itulah yang berlaku dalam satu insiden hampir serentak dengan komentarnya tentang meminum bahan pencuci - apabila dia mengumumkan bahawa jabatan kerajaan Amerika Syarikat sedang berusaha mengkaji penggunaan cahaya sebagai penawar Covid-19.

Trump mendedahkan usaha penyelidik kajian menggunakan cahaya dihasilkan dengan lampu yang mempunyai fungsi ultra lembayung (UV) atau sekadar berkuasa tinggi, didapati berupaya membunuh virus dalam tempoh 1 minit saja.

Jurucakap bahagian sains dan teknologi di Jabatan Homeland Security Amerika Syarikat mengesahkan memang wujud kajian dijalankan ke atas kesan cahaya pada virus, yang berada di atas permukaan tertentu.

Bagaimanapun, kajian dijalankan bagi mengenalpasti keupayaan haba yang terhasil daripada cahaya tersebut, adakah mampu membunuh virus Covid-19 yang ada pada permukaan persekitaran.

Kenyataan Donald Trump mendaoat kritikan, disifatkan apa yang disebutkannya hanyalah satu omongan kosong yang tidak berasas serta jauh terpesong daripada apa yang sedang diusahakan.

Seperti biasa, selepas diasak oleh wartawan selepas pengumuman yang dilakukannya, Trump menyifatkan pandangan wartawan itu hanyalah penghalang kepada usaha yang sedang kerajaan Amerika Syarikat sedang lakukan.


7 Ciptaan Yang Sebenarnya Diinspirasikan oleh Walt Disney

Dalam dunia animasi, nama Walter Disney tidak perlu diperkenalkan lagi. Sebagai seorang pengeluar filem, Disney memegang rekod untuk Anugerah Akademi yang paling banyak diperoleh oleh seorang individu setelah memenangi 22 Anugerah Oscars daripada 59 pencalonan.

Dilahirkan di Chicago pada tahun 1901, Walt Disney mengembangkan minat awal dalam lukisan. Beliau mengambil kelas seni dan mendapat pekerjaan sebagai ilustrator komersial pada usia 18 tahun. Beliau berpindah ke California pada awal 1920-an dan menubuhkan Studio Disney Brothers bersama abangnya, Roy.

Dengan bantuan Ub Iwerks, Walt membangunkan watak Mickey Mouse pada tahun 1928 dan ianya kejayaan pertamanya yang menjadi sangat popular. Selain itu, beliau juga menyumbangkan suaranya untuk ciptaan animasinya pada tahun-tahun awalnya.

Mungkin ramai yang tidak tahu, selain popular sebagai seorang kartunis, beliau juga telah banyak merevolusi dunia animasinya. Daripada sebuah taman tema sehinggalah penciptaan konsep masa hadapan yang dikenali sebagai EPCOT(Experimental Prototype Community of Tomorrow), hari ini kami akan berkongsi 7 ciptaan hasil ideanya.

Kewujudan pusat membeli-belah yang menempatkan banyak kedai dalam sebuah bangunan besar sebenarnya amat memudahkan orang ramai untuk membeli-belah. Hanya parking sahaja kereta di tempat meletak kenderaan dan luangkan sebanyak mungkin masa mencari barangan diperlukan tanpa perlu berjalan jauh.

Mungkin ramai yang tidak tahu bahawa pihak Disney lah yang mencetuskan idea ini melalui Disneyland, pusat membeli-belah indoor pertama dunia. Mungkin rekabentuknya tidak seperti konsep pusat beli-belah pada masa kini, tapi ideanya telah dikembangkan menjadi pusat membeli-belah yang wujud merata-rata pada masa kini.

Jika anda perasan, kebanyakan syarikat animasi pada masa kini akan turut menjual plush toys watak animasi mereka. Ini juga merupakan idea pihak Disney malah sebahagian besar keuntungan yang dijana oleh mereka turut disumbangkan oleh penjualan cenderahati watak-watak di bawah jenama Disney.

Pihak Disney sedar bahawa penjualan cenderahati watak-watak kartun Disney boleh menjadi alat yang efektif dalam mempromosikan filem dan tayangan Disney. Malah, cenderahati-cenderahati ini biasanya menjadi pilihan bagi ibu bapa yang yang mahu memberikan hadiah pada anak mereka.

Lama sebelum televisyen menjadi popular, Disney dapat menjangkakan impak televisyen terhadap kejayaan syarikatnya. Semasa peringkat awal merancang Disneyland menggunakan televisyen sebagai alat promosi, Walt dan Roy tahu bahawa mereka memerlukan wang untuk membantu membiayai projek yang bercita-cita tinggi itu.

Roy telah pergi ke New York untuk bertemu dengan eksekutif rangkaian untuk membincangkan sekiranya ada syarikat yang mahu TV mempromosikan Disneyland melalui siaran TV. Syarikat ABC bersetuju untuk menyiarkan siri Disney secara mingguan. Siri ini mula ditayangkan pada tahun 1954 dan telah memberikan kejayaan besar kepada Disneyland.

Walt Disney mempunyai impian untuk mewujudkan taman tema hiburan pertama di mana kanak-kanak dan ibu bapa dapat berseronok bersama. Walaupun taman tema sudah wujud di seluruh dunia, idea tersebut belum wujud pada pertengahan abad ke-20.

Secara tradisinya, taman-taman hiburan hanya disediakan untuk kanak-kanak dimana tiada kemudahan yang disediakan untuk ibu bapa. Walt membayangkan tempat di mana ibu bapa dan anak-anak dapat berkongsi pengalaman yang menyeronokkan antara satu sama lain. Daripada idea ini, Disneyland akhirnya dibuka pada 17 Julai 1955.

EPCOT (Experimental Prototype Community of Tomorrow) merupakan idea Walt Disney mewujudkan konsep bandar futurustik masa hadapan. EPCOT dibangunakan seawal tahun 1964 tetapi dibangunkan  dengan penuh kerahsiaan.

Disney mula merancang bandar sebenar masa depan, sebuah pembangunan yang menggabungkan teknologi, konsep dan bahan terkini yang mampu didiami oleh manusia. Malangnya, Walt Disney meninggal pada tahun 1966, sebelum Epcot dapat direalisasikan.

Menggerakkan sekumpulan besar manusia dengan cepat dan cekap adalah beberapa prinsip utama Walt Disney dalam membangunkan EPCOT. Disney mempelopori penggunaan sistem PeopleMover yang menggunakan tenaga elektrik. Ianya dirancang untuk memudahkan pergerakan penduduk di EPCOT.

Malah, Disney juga mencetuskan idea penggunaan monorel untuk pengangkutan penduduk di kawasan-kawasan bandar. Idea ini telah digunapakai di banyak negara dan Malaysia juga turut mempunyai sistem monorel tersendiri sebagai pengangkutan awam.

Teknologi audio-animatronik atau animatronik menjadi salah satu ciptaan paling penting dalam sejarah hiburan taman tema. Tarika seperti The Carousel of Progress, Ford’s Magic Skyway dan Great Moments with Mr. Lincoln mempunyai keunikan sendiri memaparkan robot yang kelihatan seperti manusia.

Figura audio-animatronik ini mempunyai kemampuan untuk bergerak dan bercakap dan pergerakannya juga seakan-akan manusia sebenar. Ciptaan ini menggambarkan kemajuan teknologi yang dibangunkan Disney, membolehkan mereka memaparkan sesuatu penceritaan dalam cara 3 dimensi.


7 Hadis Palsu Dan Dhaif Tentang Bulan Ramadan Yang Ramai Tak Tahu

Ramadan adalah penghulu segala bulan dan bulan yang sangat ditunggu-tunggu oleh setiap umat Islam di muka Bumi.

Ia merupakan bulan di mana Al-Quran diturunkan dan tersangat banyak pahala digandakan bagi setiap amalan yang dilakukan.

Kedatangan bulan ini ketika kita berhadapan dengan pandemik COVID-19 langsung tidak memudarkan sinarnya malah membuatkan ramai daripada kita yang berpeluang untuk bersama keluarga tersayang dalam menjalaninya.

Namun terdapat beberapa hadis lemah dan palsu tentang puasa dan bulan Ramadan yang wujud pada ketika ini dan tidak diketahui ramai.

iluminasi.com kongsikan 5 hadis lemah dan palsu tentang puasa dan bulan Ramadan.

نَوْمُ الصَّائِمِ عِبَادَةٌ ، وَصُمْتُهُ تَسْبِيْحٌ ، وَدُعَاؤُهُ مُسْتَجَابٌ ، وَعَمَلُهُ مُضَاعَفٌ

Maksudnya: “Tidurnya orang yang berpuasa adalah ibadah, diamnya adalah tasbih, do’anya dikabulkan, dan amalannya pun akan dilipatgandakan pahalanya.”

Hadits ini diriwayatkan oleh Al Baihaqi di Syu’abul Iman (3/1437).

Sebagaimana dikatakan dalam Takhrijul Ihya (1/310) oleh al-Hafidz al-Iraqi, hadis ini adalah dhaif dan telah didhaifkan oleh al-Albani dalam Silsilah Adh Dha'ifah (4696).

Maksudnya: "Orang yang berpuasa itu senantiasa dalam ibadah meskipun sedang tidur di atas ranjangnya.”

Ia diriwayatkan oleh Tammam (18/172), namun juga dikatakan dalam Sisilah Adh Dhaifah (653) oleh al-Albani sebagai dhaif.

Hadits ini diriwayatkan oleh Tammam (18/172). Hadits ini juga dhaif, sebagaimana dikatakan oleh Al Albani di Silsilah Adh Dhaifah (653).

Memang benar bahawa tidur itu perkara yang mubah (boleh) dan bukan amalan ibadat.

Jadi seperti mana perkara yang mubah yang lain, tidur boleh menjadi ibadat jika ia diniatkan sebagai cara menyokong ibadat.

Ini bermakna, sebagai contoh seseorang itu tidur kerana khuatir tergoda untuk berbuka sebelum tiba masanya atau tidur dengan niat untuk merehatkan badan agar kembali bertenaga untuk beribadat.

Maka bukanlah semua tidur bagi orang yang berpuasa itu dikategorikan sebagai ibadat.

Contohnya, tidur kerana malas atau tidur disebabkan rasa kenyang yang melampau selepas sahur.

Daripada bapanya, dari Said bin Jubeir, dari Ibn Abass, Abdul Rahim bin Zaid al-'Ami meriwayatkan bahawa Nabi Muhammad SAW bersabda yang membawa maksud:

"Sesiapa yang berada di Makkah ketika Ramadan, lalu dia berpuasa dan berqiam semampunya, maka akan dicatatkan 100,000 Ramadhan buatnya oleh Allah SWT, pahala seperti membebaskan hamba setiap hari dan juga pahala membebaskan seorang hamba setiap malam. Satu kebaikan setiap hari dan satu kebaikan setiap malam juga akan dicatatkan oleh Allah SWT untuknya,".

Hadis yang mana sanadnya sangat lemah ini dikeluarkan oleh Ibn Majah.

Dalam Syu'ab al-Iman, al-Baihaqi berkata bahawa, "Dalam riwayat ini, Abdul Rahim bin Zaid bersendirian dan ia tidak kuat,".

Semua orang tahu bahawa berpuasa sememangnya telah terbukti memberikan banyak manfaat kepada kesihatan.

Makna dari riwayaat ini memang benar bahawa berpuasa itu menyihatkan badan, akan tetapi, ia tidak bermakna bahawa hadis ini benar-benar merupakan perkataan dari mulut Rasulullah SAW.

Ia dikeluarkan oleh Imam al-Tabarani dari Zuhair bin Muhammad, yang mana telah diambil dari Suhail bin Abi Saleh menggunakan bapanya, daripada Abu Hurairah, bahawa Nabi SAW bersabda seperti yang demikian:

"Berperanglah, maka engkau akan dapat ghanimah (harta rampasan). Berpuasalah, maka engkau akan sihat. Dan bermusafırlah, maka engkau akan kaya."

Imam al-Tabarani berkata bahawa: "Hadis ini tidak diriwayatkan oleh sesiapa dengan lafaz sebegini daripada Suhail, melainkan Zuhair bin Muhammad".

Al-Uqaily pula berkata bahawa, "Tiada (hadis lain) yang menyokong hadis ini dari jalan yang lemah".

Zuhair bin Muhammad dilemahkan oleh ramai ahli hadis walaupun beliau merupakan seorang perawi yang sangat terkenal.

Al-Zahabi menyatakan bahawa, "Dia (Zuhair) tidak kuat dan meneliti (dalalm riwayat) selain untuk penulis kutub sittah (kitab hadis yang keenam) meriwayatkan hadis-hadis beliau".

Dalam Musnad Ahmad, terdapat juga riwayat ini tetapi dengan sanad yang lain yang. Disebabkan oleh 2 perawinya menggunakan Abdullah bin Lahi'ah dan Darraj bin Sam'an yang terkenal sangat lemah, maka ia dianggap daif.

"Keutamaan solat tarawih pada bulan Ramadan ditanyakan kepada Rasulullah SAW, lalu dijawab baginda: "Akan terlepas dosa seorang mukmin pada malam pertama bagaikan bayi yang baru lahir. Pada malam kedua, ibu bapanya serta dirinya diampuni, jika kedua-duanya mukin. Malam ketiga pula, dari bawah Arasy malaikat akan menyeru kepadanya: "Mulalah beramal lagi, dosamu yang terdahulu telah diampunkan Allah...".

Dan diikuti oleh malam-malam seterusnya sehinggalah malam ke-30 Ramadan di mana setiap malam mempunyai ganjaran yang sangat besar.

Sebenarnya, hadis ini telah dikategorikan sebagai palsu kerana sanadnya langsung tidak ditemui.

Dengan itu, adalah haram untuk kita menyebarkan hadis palsu ini kepada orang lain dan masyarakat, walaupun bertujuan untuk menggalakkan orang beramal.

Daripada al-Sya'bi, dari Nafi bin Burdah dari Abu Mas'ud, Jarir bin Ayyub meriwayatkan:

"Pada suatu hari setelah terlihat hilal (anak bulan), aku mendengar Rasulullah SAW bersabda: "Andainya manusia mengetahui mengerti apa itu Ramadan, maka nescaya umatku akan berhadap bahawa setiap bulan adalah bulan Ramadan".

Ibn Khuzaimah mengeluarkan hadis ini dalam kitabnya yang mana diisyaratkan beliau bahawa hadis ini lemah. Ini adalah kerana asal hadis ini adalah daripada Jarir bin Ayyub al-Bajali.

Menurut Al-Bukhari, beliau menyebut Jarir bin Ayyub al-Bajali sebagai "munkar al-hadis" yang bermaksud seorang perawi yang banyak meriwayatkan hadis munkar.

Manakala Al-Nasa'i menilainya sebagai "matruk", bermaksud bahawa mesti meninggalkan riwayatnya dan tidak boleh diterima.

Abu Nua'im juga tidak bersetuju kerana pernah memalsukan hadis ini.

Dalam kitab beliau iaitu al-Mawdu'at, Ibn al Jawzi membuat konklusi bahawa hadis ini adalah paslu disebabkan oleh perawi riwayat ini menerima banyak penilian negatif, maka.

لا تقولوا رمضان فإن رمضان اسم من أسماء الله تعالى ولكن قولوا شهر رمضان

Maksudnya: “Jangan menyebut dengan ‘Ramadan’ karena ia adalah salah satu nama Allah, namun sebutlah dengan ‘Bulan Ramadan.'”

Hadits ini diriwayatkan oleh Al Baihaqi dalam Sunan-nya (4/201), Adz Dzaahabi dalam Mizanul I’tidal (4/247), Ibnu ‘Adi dalam Al Kamil Fid Dhu’afa (8/313), Ibnu Katsir di Tafsir-nya (1/310).

Dalam Al-Maudhuat (2/545), Ibnul Jauzi mengatakan bahawa riwayat ini adalah palsu.

Tetapi, yang benar adalah sepertimana yang dikatakan dalam An-Nuka 'alal Maudhuat (41) oleh as-Suyuthi bahawa ia  adalah dhaif, dan bukannya palsu.

Ibnu 'Adi juga mendhaifkan hadis ini, serta an-Nawawi dalam al-Adzkar dan juga oleh Ibnu Hajar al-Asqalani dalam Fathul Baari (4/135).

Adalah dibolehkan untuk menyebut "Ramadan" sahaja, sepertimana pendapat jumhur ulama disebabkan oleh banyak hadis yang menyebutkan "Ramadan" tanpa didahului dengan sebutan "syahru" iaitu bulan.

أن شهر رمضان متعلق بين السماء والأرض لا يرفع إلا بزكاة الفطر

Maksudnya: “Bulan Ramadhan bergantung di antara langit dan bumi. Tidak ada yang dapat mengangkatnya kecuali zakat fitrah.”

Disebutkan dalam At Targhib Wat Tarhib (2/157) oleh al-Mundiziri, hadis ini didhaifkan oleh al-Albani dalam Dhaif At Targhib (664), dan Silsilah Ahadits Dhaifah (43).

Jika ada yang percaya dari hadis ini bahawa tidak diterimanya puasa seseorang itu dalam bulan Ramadhan oleh Allah SWT jika zakat fitrah belum dilunaskan, maka ia adalah aslah kerana hadis ini dhaif.

Kita tahu bahawa syarat sah puasa bulan Ramadan tidak termasuk zakat fitrah, namun seseorang itu akan berdosa jika tidak menjelaskan zakat fitrah.


Kenapa Orang China Rasis Terhadap Warga Afrika Semasa Covid-19?

Disebabkan wabak Covid-19 yang melanda, kisah-kisah berkenaan insiden melibatkan masalah perkauman mula muncul, khasnya di negara-negara Eropah di mana masyarakat sana menyerang orang berbangsa Cina - kerana percaya mereka punca jangkitan.

Oleh sebab itu kes-kes seperti serangan melibatkan pelajar Singapura dan Malaysia yang terjadi Melbourne, Australia mula dilaporkan. Sukar untuk kami memahami mengapa masyarakat dari 'negara maju' masih memiliki mentaliti sedemikian rupa.

Bagaimanapun, sesuatu yang aneh pada penulis mula dilaporkan; kumpulan pendatang Afrika di China pula berdepan masalah rasisme semasa Covid-19 melanda. Ini satu fenomena yang agak ganjil serta jarang kedengaran dilaporkan. Mengapa situasi ini muncul dan apa pula kaitannya dengan wabak?

Kerjasama yang terjalin di antara negara-negara dari benua Afrika dengan negara China merupakan satu topik yang jarang kita di Malaysia bincangkan.

Dalam tempoh beberapa tahun kebelakangan ini, usaha untuk mewujudkan lebih banyak hubungan di antara benua Afrika dan China sangat giat dijalankan - kerana China melihat potensi pasaran yang sangat terbuka luas di benua tersebut.

China mensasarkan keperluan untuk memenuhi dasar perindustrian Afrika sebagai kerangka utama, mensasarkan permintaan jalinan rangkaian keretapi, jalan raya dan penerbangan sebagai isu yang perlu ditambah baik.

Pada tahun 2015, Presiden Xi Jinping mengumumkan bantuan dana lebih RM45 billion semasa persidangan kerjasama China-Afrika di Johannesburg, Afrika Selatan sebagai langkah awal memenuhi visi Afrika yang maju.

Bagaimanapun, langkah itu mendapat reaksi dan kritikan beberapa pihak kerana merasakan tiadanya keperluan untuk China membiayai pembangunan di benua itu, selain rekod kewangan negara-negara di sana juga yang kurang stabil dalam perkara seperti pembayaran hutang.

Selepas pengumuman pada tahun 2015, China menambah lagi bantuan RM270 billion pada tahun 2018 selain mula menggalakkan syarikat-syarikat utama China mula melabur kepada benua tersebut.

Hubungan di antara masyarakat Afrika dan China mula terjalin sekitar 10 ke 20 tahun lepas, apabila warga Afrika mula berkunjung ke beberapa wilayah di China, khasnya Guangzhou disebabkan oleh keperluan perniagaan.

Pada mulanya warga Afrika yang berkunjung hanya untuk mendapatkan stok produk seperti tekstil, kasut dan perhiasan wanita, sebelum lebih ramai memilih untuk terus menetap di Guangzhou - menjadi orang tengah antara urusan di Guangzhou dan benua Afrika.

Sehinggalah kawasan itu kini menjadi penempatan warga benua Afrika terbesar di Asia, di mana amat mudah untuk menemui warga dari Mali, Nigeria, Congo dan Mesir di sana dibantu oleh 50,000 orang pelajar Afrika yang didatangkan khas ke situ untuk belajar dengan tajaan biasiswa - membuka kawasan yang dinamakan 'Little Africa' atau Afrika Kecil, di tengah sebuah bandar bernama Xiaobei Lui.

Apabila wujud komuniti Afrika yang besar di situ, masalah sentimen perkauman mula menular. Berikutan kemasukan yang tidak terkawal, kelompok yang tidak diketahui statusnya mula terpinggir daripada sistem sosial, memaksa mereka hidup sendiri di negara asing.

Cuba memperbaiki situasi,kerajaan China mengetatkan syarat masuk dengan perubahan pada kelayakan visa serta tempoh yang dibenarkan tinggal - memaksa mana-mana individu warga Afrika yang sudah berkahwin dengan warga tempatan berhadapan masa depan tidak menentu.

Selepas berlakunya gelombang kedua wabak Covid-19 yang melanda Guangzhou dipercayai berpunca daripada kehadiran individu dari luar negara, kerajaan China mengumumkan bahawa semua warga Afrika yang ada di bandar itu perlu menjalani kuarantin mandatori selama 14 hari.

Ini menimbulkan rasa gusar pada penduduk tempatan, sehinggakan stigma buruk mula menyerang mereka memaksa mereka melakukan beberapa perubahan drastik bagi mengawal jangkitan.

Restoran-restoran mula melarang kemasukan warga Afrika atas perintah itu. Tuan rumah mula memasang penggera pada pintu rumah yang disewakan kepada warga Afrika, bagi mengawal pergerakan keluar masuk. Ada juga yang dikurung dalam rumah sewa sendiri.

Satu kumpulan wanita dari Uganda pula dilaporkan dipaksa keluar dari rumah sewa sebelum di bawa ke sebuah hotel untuk dikuarantin secara paksa, dengan kadar bayaran RM2400 seorang - tanpa boleh dibincangkan.

Pada awal bulan April tahun 2020, dilaporkan oleh media China berkenaan satu insiden melibatkan seorang warga Nigeria berusia 47 tahun bernama Okonkwonwoye Chika Patrick. Beliau yang baru saja tiba di Guangzhou pada 20 Mac didapati positif Covid-19 dan dihantar ke hospital pada 23 Mac.

Dalam insiden yang berlaku pada 1 April selepas hampir seminggu dirawat, jururawat yang hanya dikenali sebagai Cik Wang cuba mengambil sampel darah lelaki tersebut namun Okonkwonwoye tidak memberikan kerjasama dan cuba melarikan diri namun dihalang Cik Wang.

Berang disekat, Okonkwonwoye menyerang wanita tersebut beberapa kali mengakibatkan kecederaan di bahagian wajah, leher dan pinggang. Dia juga menggigit wajah jururawat itu!

Sentimen rasisme yang pada ketika itu sudah menggelegak akhirnya meletus disebabkan insiden serangan itu, membuatkan perasaan benci masyarakat tempatan pada warga Afrika semakin menyala. Netizen-netizen China melalui laman web popular Weibo mula menyebarkan propaganda anti Afrika di situ, yang dipercayai sudah lama dipendam masyarakat tempatan.

Warga Afrika mula disalahkan sebagai punca wabak kembali. Akibat daripada perintah kerajaan China yang seakan menyokong pendapat itu serta meletakkan beban gelombang kedua kepada warga Afrika, warga Afrika yang menyewa di Guangzhou mula dihalau keluar daripada rumah mereka - menyebabkan mereka menjadi gelandangan.

Apa yang menakutkan, dalam masa yang sama - hotel dan motel kelolaan warga tempatan turut sama menidakkan perkhidmatan ke atas mana-mana warga Afrika.


Benarkah Kim Jong-un Sudah Meninggal Dunia Dan Siapa Akan Menjadi Pengganti?

Media di China dan Jepun telah melaporkan bahawa diktator Korea Utara Kim Jong-un telah meninggal dunia.

Manakala sumber-sumber lain mengatakan bahawa beliau terlantar di atas katil dalam keadaan vegetatif (sedar tetapi tidak menunjukkan tanda-tanda kesedaran) dengan tiada harapan untuk pulih selepas kegagalan dalam pembedahan jantung.

Disebabkan oleh sifat rejim Korea Utara yang tersangat berahsia, dakwaan kematian Kim Jong-un sangat sukar untuk disahkan sebelum pengumuman rasmi negara itu dibuat.

Tetapi timbalan pengarah bagi saluran berita yang disokong oleh Hong Kong, yang mendakwa dirinya anak saudara kepada menteri luar China telah membuat pengumuman berkenaan.

Timbalan Pengarah Televisyen Satelit HKSTV Hong Kong, Shijian Xingzou, mengatakan bahawa 'sumber yang sangat kukuh' telah memberitahunya bahawa Kim Jong-un telah meninggal dunia.

Muat naik yang dibuat oleh Shijian dalam aplikasi sembang China iaitu Weibo telah dikongsi secara meluas di sosial media.

Laporan-laporan lain yang tidak disahkan yang dikaitkan dengan sumber pihak kanan di Beijing, mengatakan bahawa operasi memasukkan stent (alatan perubatan) mengalami kegagalan kerana pakar bedah terbabit sangat gemetar sehinggakan tangannya tidak stabil.

Menurut Reuters, akhbar mingguan Jepun iaitu Shukan Gendai melaporkan bahawa seorang doktor China yang dihantar ke Korea Utara sebagai sebahagian daripada pasukan untuk merawat Kim percaya bahawa kelewatan dalam prosedur mudah itu menyebabkan Supreme Leader itu sakit parah.

Laporan itu menyatakan bahawa China telah menghantar satu pasukan ke Korea Utara termasuk pakar perubatan umemberi nasihat mengenai pemimpin Korea Utara.

Lawatan oleh doktor dan pegawai China itu berlaku di ketika laporan yang bercanggah mengenai kesihatan pemimpin Korea Utara. Reuters tidak dapat menentukan apakah isyarat sebenar lawatan pasukan China ke Korea Utara dari segi kesihatan Kim Jong-un.

Khabar angin ini masih belum dapat disahkan pada ketika ini, dan media Korea Utara tidak memberikan maklumat mengenai kesihatan Kim Jong-un atau keberadaannya.

Laporan kematian Kim Jong-un mencetuskan kebimbangan perang saudara di Korea Utara dan kemungkinan tindakan ketenteraan terhadap pasukan antarabangsa seperti AS akan menyusul.

Jika Kim Jong-un ini benar-benar meninggal dunia, kemungkinan bahawa adik bongsu diktator ini iaitu Kim Yo-jong, akan mengambil alih tampuk kepimpinan.

Cheong Seong-Chang, penganalisis di Sejong Institute di Korea Selatan mengatakan pergolakan sosial tidak mungkin berlaku sekiranya pemimpin itu meninggal dunia.

Beliau berkata bahawa Kim Yo-jong, sudah memiliki pengaruh yang penting dalam kerajaan dan kebanyakan anggota kepemimpinan Pyongyang mempunyai kesepakatan dengan keluarga Kim dalam mempertahankan sistem Korea Utara.

Para pakar telah memberi amaran bahawa Kim Yo-jong mungkin lebih kejam daripada abangnya sepanjang lapan tahun pemerintahan diktator itu.

Kim Jong-un sangat kejam terhadap pembangkang di Korea Utara, termasuk anggota keluarganya sendiri.

Penguasa negara yang paling rahsia di dunia ini juga telah melakukan ujian peluru berpandu tanpa segan-silu, memprovokasi Amerika Syarikat dan sekutunya Korea Selatan dengan menunjukkan kemampuannya untuk menghancurkan kedua-dua negara itu.

Namun kini, terdapat kebimbangan yang semakin meningkat bahawa adiknya dapat melakukan hal yang sama dengan lebih dahsyat, untuk "menunjukkan kecekalannya," lebih-lebih lagi kerana dia berkongsi minat terhadap pembangunan senjata.

Profesor Natasha Lindstaedt, seorang pakar dalam rejim totalitarian, menjelaskan bahawa jantina tidak akan menjadi penghalang bagi Kim Yo-jong untuk diterima oleh pengawal lama politik sebagai ketua diktator yang baru.

Sekiranya itu terjadi, dia bakal memperkuat pemerintahan dinasti di negara ini, yang dimulakan oleh Kim Il-sung pada tahun 1948.

Kim Yo-jong, lulusan sains komputer, adalah anak kelima dan bongsu dari mendiang Kim Jong-il.

Berkongsi hubungan yang agak erat dengan abangnya, Kim juga berasal dari kehidupan mewah, sesuatu yang sangat asing bagi sebahagian besar penduduk negara itu.

Dia mendapat pendidikan di Switzerland bersama Kim Jong-un, di mana mereka mempunyai chef peribadi dan sekumpulan pengawal terlatih.

Semasa Kim Jong-un memerintah Korea Utara, Kim Yo-jong melanjutkan pelajarannya di universiti Pyongyang sebelum akhirnya bergabung dengan barisan elit pemerintah.

Kim Yo-jong menyertai dengan abangnya ketika utusan keluarga pertama mengunjungi ibu negara Korea Selatan Seoul untuk bertemu dengan Presiden AS Donald J Trump.

Dan memandangkan anak-anak Kim Jong-un terlalu muda untuk menggantikannya, Kim Yo-jong dilihatkan sebagai waris yang paling dekat untuk mewarisi takhta itu.